Irekia Eusko Jaurlaritza - Gobierno Vasco :: Astelehenean, ekainaren 18an, EUSKOTRENeko trenbide linea guztietan udako ordutegia indarrean sartuko da\nAstelehenean, ekainaren 18an, EUSKOTRENeko…\n<img src="https://www.irekia.euskadi.eus/uploads/cover_photos/46858/original/EUSKOTREN.jpg" style="max-width:100%" alt="" />\nHondartzetara joan-etorriak errazteko eskaintza egokitzen da\nAldaketak ere Usansoloko Ospitalera eta Zamudioko Teknologia Parkera autobusez doazen lantzaderei eragiten die.\nHerriko jaietan eta bestelako udako ekitaldietan zerbitzu bereziekin osatzen da\nEusko Jaurlaritzako Sozietate Publikoa den Euskotrenek, datorren astelehenean, ekainaren 18an, tren eta metro zerbitzuetako udako ordutegia abian jarriko du, Usansoloko Ospitalera eta Zamudioko Teknologia Parkera tren-bus zerbitzuak barne.\nUdako garaia iristearekin batera, Euskotrenek trenen eskaintza egokituko du udako berezkoak diren joan-etorrien beharrizanak betetzeko. Horrela, trenen ohiko zerbitzua indartu egingo da jende asko joaten den hondartzetara joan-etorriak errazteko. Horrez gain, herriko jaietan eta udako ekitaldietan garraio publikoaren aukerak eskaintzeko zerbitzu bereziak ezarriko dira.\nUdako ordutegiaren berrikuntza nagusiak honako hauek dira:\nDurango/Ermua – Deba tartean trenen eskaintza gehituko da Debako hondartzara joateko.\nAtxuri – Durango/Traña eta Durango/Traña – Atxuri zerbitzu zuzenak kendu egingo dira.\nBermeo – Atxuri – Bermeo linean zerbitzu zuzenen zati handi bat kendu egingo da eta asteburuetako eta jaiegunetako zerbitzua indartu egingo da trenen maiztasuna 30 minutukoa izanik.\nAsteburuetan eta jaiegun arratsaldean Zumaia-Amara-Zumaia tartean trenen eskaintza bikoiztu egingo da.\nAmara – Irun – Amara eta Altza-Amara-Altza tarteak ere asteburuetan eta jaiegunetan arratsaldez indartu egingo dira zerbitzuak 15 minutuz behin eskainiz.\nLinean ostiral eta jaiegun bezpera guztietan zehar zerbitzua eskainiko da.\nGasteizko tranbian ekainaren 25etik aurrera udako zerbitzua indarrean sartuko denez, lanegunetako errefortzua kendu egingo da.\nBilboko tranbiak ere astelehenetik, ekainaren 25etik aurrera udako ordutegia eskainiko du. Egun osoan zehar 15 minutuz behin tranbiekin zerbitzua eskainiko da, lanegunetan zein asteburuetan eta jaiegunetan.\nInformazio gehiago 944 333 333 telefono zenbakian, www.euskotren.eus, @euskotrenejgv eta Euskotreneko APP ofizialean.\nEuskotrenek udako ordutegia eskainiko du Bilboko eta Gasteizko tranbietan ekainaren 27tik aurrera


Ana Pastor: "2019an martxan izango da 'Euskal Y'-a" - Debagoiena - Goiena.eus\nIrati Goitia 2015-01-28 11:27\nAna Pastor, Espainiako Gobernuko Sustapen ministroa, eta Ana Oregi, Eusko Jaurlaritzako Ingurumen eta Lurralde Politikako sailburua, Debagoienan izan dira Abiadura Handiko Trenaren lanak bisitatzen. Arratsaldean bilera egingo dute eta Abiadura Handiko Trenaren azpiegitura osoa 2019rako bukatzeko behin betiko plangintza zein den azalduko dio Pastorrek Oregiri.\nPastorrek adierazi du 2019an martxan izango dela Euskal Y-a. Zehaztu du ministerioak zituen zorrak behin ordainduta, errekurtsoak lan berrietara bideratzen dabiltzala orain. Eta Abiadura Handiko Trena azpiegitura "funtsezkoa eta beharrezkoa" izanik, euren konpromisoa erakusten dutela proiektura aurrekontua bideratuz. Beraz, "dirua badagoenez", arazo teknikorik ezean, AHTa 2019an martxan izango dela esan du Pastorrek.\nGaineratu urte honen amaierarako Gasteiz-Bilbo tarteko lan guztiak lizitatuta, adjudikatuta eta martxan egongo direla. "Sehileko honetan lizitatuko dira Zumelegi tartea 114 milioi eurokoa dena, Elorrio-Bergara 83 milioi eurokoa, eta Elorrio-Elorrio". Arrasate-Bergara tarteko Kobateko sektorean lanak hasita daudela ere esan du.\nHirietarako sarrerei dagokoienean, esan du dagoeneko idazten dabiltzala proiektuak. Hala, Pastorrek esan du Euskal Y-k ez duela atzera bueltarik, eta dagoeneko "errealitatea" dela.\nOregik, bestalde, esan du eurentzako oso garrantzitsua zela bisita hau egitea eta "elkarrekin" zehaztea lanak bukatzeko plangintza. Hain zuzen, goizeko bisitaren ostean, trenaren ibilbideko lanak bukatzeko planifikazioa zehazteko bilera egin dute bi administrazioek.\nJaione Isazelaia, Bergarako alkatea, ere izan da bisitan eta Ana Pastor ministroari eskatu dio trenaren lanek sortu dituzten kalteak konpontzeko konpromisoa.\nAHTarena "hondamendiaren eredua" dela dio Debagoieneko EH Bilduk\nJon Berezibar 2015 urt 28 Debagoiena\nEspainiako Sustapen ministroak eta Jaurlaritzako Ingurumen eta Lurralde Politikarako sailburuak Debagoieneko abiadura handiko trenaren obretar...


Familia ugariei co2-aren gaineko zergatik salbuestea | Consumer\nFamilia ugariei co2-aren gaineko zergatik salbuestea\nBeren beharrak monobolumenak soilik asetzen dituztela diote, kutsagarrienak baitira. Hori dela eta, ekologistek horren aurka daude.\nEgilea: Egilea Alex Fernández Muerza eta José Ignacio Recio\nFamilia ugariek (hiru seme-alaba edo gehiago dituztenek) Senatuari eskatu diote autoen matrikulazioa igortzen duten berotegi-efektuko gasen arabera zergapetzen duen etorkizuneko ekotasatik salbuesteko. Zerga berria Airearen Kalitateari eta Atmosferaren Babesari buruzko Lege berriaren zati da. Lege hori Kongresuak onartu zuen ekainaren 27an, eta Alta Ganberako Ingurumen Batzordean eztabaidatzen hasiko da urriaren 4an.\nZerga berriarekin, monobolumena edo lur orotakoa 1.200 eta 1.500 euro bitartean garestitu daiteke, batez beste.Legearen zortzigarren xedapen gehigarriak zerga berezi bat ezartzen du matrikulazioan, egindako kilometro bakoitzeko co2-aren emisioen arabera. Neurri horrekin, gutxien kutsatzen duenak ez du ezer ordainduko, eta gehien kutsatzen duenak gehieneko tasa ordainduko du. Neurri horren arabera, “ekologikotzat” jotzen diren autoek, hala nola hibridoek, prezioa jaitsiko dute, eta monobolumenak edo lur orotakoak 1.200 eta 1.500 euro bitartean garestitu ahal izango dira, batez beste.\nFamilia ugarietako arduradunen arabera, beren leku-beharrak ez dituzte betetzen ez auto txikiek ez egungo eredu hibridoek; beraz, bolumen bakarreko ibilgailuak aukeratu behar dituzte.\nBestalde, talde ekologistek beharrezkotzat jotzen dute zerga mota berri hori kontsumitzaile guztientzat, familia ugariak barne. Heikki Mesa WWF/Adenako energian eta klima-aldaketan aditua da, eta bere salbuespenarekin errenta altuei mesede gehiegi egingo litzaieke, “oro har, hiru seme-alaba izateko luxua eta tanke bat, hau da, lur orotako bat, erosteko aukera ematen dutenak”. Gainera, gogoratu du familia ugarietako kideek beherapen bat dutela matrikulazio-zergan: “diru-bilketako neurri horrek ez du galarazten norbaitek 40.000 euroko edo gehiagoko lur orotako ibilgailua erosteari uztea, matrikulazioko 1.000 edo 2.000 euro gehiago ordaindu behar dituelako”.\nLadislao Martínez Ecologistas en Acción-eko energia- eta klima-aldaketako arduradunak azaldu du bere elkartean ez daudela ados familia ugarientzako tratamendu berezi horiekin. Nolanahi ere, honela dio: “familia mota hau, beste alde batetik, borondatezko egoera bat da, konpentsazioren bat egin beharko balitzaie, beste zentzu batean etorri beharko lukete. Merkatu-seinale unibertsalak izan behar dira prezioetan, jende guztia diziplinatu eta energia zentzuz erabiltzen has dadin, klima-aldaketa oso goian dagoelako.”\nNolanahi ere, gehien kutsatzen duten ibilgailuei zergak ordaintzeko prest dirudite gobernu-arduradunek. Ildo horretatik, uztailean, Klima Aldaketaren eta Energia Garbiaren Espainiako Estrategia onartu zen, Kyotoko Protokoloarekin hartutako konpromisoak betetzeko premiazko 80 neurrirekin.\nNeurri horietako batek ezartzen du matrikulazioaren gaineko zerga urtarrilaren 1etik aurrera aldatuko dela, eta zerga horretatik salbuetsiko direla egindako kilometro bakoitzeko 120 g CO2 baino gutxiago emititzen dutenak. 120 g-tik 160 gramora bitartean, %4,75eko zerga-tasa ezarri da; 160 eta 200 g bitartean emititzen duten ibilgailuetarako, %9,75eko tasa; eta 200 gramotik gorako ibilgailuetarako, %14,75eko tasa handiena, uretako motorrez eta quadez gain.\nFAMILIA UGARIA IZATEAREN ABANTAILAK\nJosé Ignacio Recio. Familia ugari bateko kide izateak aukera ematen die bertako kideei abantaila asko lortzeko, eta, horren ondorioz, deskontuak eta hobariak aplikatzen zaizkie bidaiarien eskola eta garraioei, gizarteko beste sektore batzuen artean. Fiskalak ere garrantzitsuenetarikoak dira, atxikipen fiskalak murrizteko aukera ematen baitute. Hain zuzen, urtetik urtera handitzen dira seme-alaben kopuruagatik aplikatzen diren kenkariak. Gainera, jaiotza-tasaren aldeko beste neurri batzuk ere badaude, hala nola jaiotza berrientzako laguntzak (bai estatuan, bai autonomia-erkidegoan), edo erditze anizkoitzekoak, Gizarte Segurantzaren prestazio bihurtzen direnak. Bestalde, beste hobari batzuk ere lor daitezke matrikulazio-zergei dagokienez (zerga-oinarriaren %50eko murrizketa), familia-ibilgailuren bat erosita, eta horietan ?Prever Plana? erabil daiteke. (zerga bereziaren kuotaren gaineko kenkaria). Horretarako, familia ugariek zenbait baldintza bete behar dituzte, adibidez, 10 urteko edo gehiagoko antzinatasuna duen ibilgailu baten titularra izatea, urtebetetik gora.\nHezkuntzaren arloan, matrikularen kostua murrizteko aukera dago (% 50 lehen mailako familientzat), edo zenbateko osotik salbuesteko aukera (bigarrena eta ohorezko kategoria). Bidaiarien garraioei dagokienez, trenbideko ibilbideetan, RENFEk %20ko kenkariak aplikatzen ditu familia ugarientzat oro har, eta %50ekoak familia berezientzat. Aireko tarifetan, berriz, txikiagoak dira; 2007ko urtarrilaren 1etik aurrera, %5ekoa izango da lehenengo kategoriarentzat, eta %10ekoa bigarrenentzat. Bestalde, errepideko garraioan (autobusetan) deskontua lausoagoa da, aldatu egiten baita bidaia kontratatzen den konpainiaren arabera.\nfamilia ugariak gramos-eu impuesto-eu matriculación-eu monovolumen-eu


2025erako gizarte europarrean, helduen erdia baino gehiagok, gehiegizko pisua edo gizentasuna izango dutela espero da. Ume eta nerabeen artean datua kezkagarriagoa da, hiru umetik batek gizentasuna edo gehiegizko pisua izango baitu. Desoreka energetikoa, prozesatutako elikagaien eta edari azukredunen gehiegizko kontsumoa dira pizgarri nagusiak, eta hauei jarduera fisikoa gutxitzea eta atseden urria gehitzen zaie. Marko honetan, LISA jaiotzen da, era berritzailean haurren gehiegizko pisuari aurre egiteko. OSI – Basurto Bilbo eta Ikasgela Pedagogikoak aktiboki 2016tik landutako proiektua. LISA, 2015eko proiektu pilotuan parte hartu zuten lau ikastetxeen izenen lehengo letrekin (Luis Briñas, Iruarteta, Siete Campas eta Artatse) sortutako akronimoa da. Eta sustapen kanpaina hau “Gozoki eta freskagarri gutxiago, ur eta ariketa gehiago” leloarein hasi zen.\nGelako ordezkariak, Miguel Madariagaren gidaritzapean, Bilbon egin zen kanpainaren aurkezpen ofizialean egon ziren. Horrez gain, Gelak, LISA egitasmoaren aurkezpen hitzaldi bat antolatu zuen Txorierrin. Publikoari, bereziki gurasoei eta seme-alabei zuzenduta, bizitza osasungarriagoa eramateko elikadura eta hidatazio aholku erraz batzuk eskaini zien. Jardunaldia, Lisa proiektua, Txorierrin zabaltzeko helburuaren lehenengo koska izan zen.\nMiguel Madariaga, Ikasgela Pedagogikoko Lehendakaria; Esther Apraiz, Derio-ko Alkatea; Igotz López, Zamudio-ko Alkatea; Francisco Javier Nuñez, OSI Bilbao Basurto Haurren Pediatria-Endokrinologikoaren zerbitzuko medikua eta Mikel Landa, txirrindulari profesinala eta Euskadi Fundazioko presidentea, inaugurazio ekitaldian aitabitxi izan ziren.\nGelako errektoreek, gune espezializatua prestatu dute eta materian aditua den pertsonala kontratatu dute Gelaren proiektuaren praktika, dibulgazioa eta heziketa-proiektuaren kontrola ziurtatzeko. LISA, bai Derioko egoitzan, bai ikastetxeetan eta udal-lokaletan burutzen diren inpaktu altuko tailerrekin osatutako egutegi batean oinarritzen da. Hauetan, ohitura osasuntsuak bultztazen dira eta hauek seme-alabengan eta gurasoengan eragitea du helburu. Bai seme-alabek baita gurasoek ere bere bizi-kalitatea hobetzeko gakorik errazenak eskaintzeko konpromisoa hartzen da. Helburua, denon artean gizarte hobea eraikitzea da, gure gizartearen etorkizuna diren umeek, hidratazio, elikadura, atseden, arnasketa, tenkada, erloju biologikoa eta beste hainbat gai garrantzitsuren inguruan ohitura osasungarriak ikas ditzazten, honela, haien gorputza entzuten eta ezagutzen ikas dezaten.\nETORKIZUNA proiektua, LISA programaren barruan kokatzen da. Bide-heziketa eta elikadura uztartzen dituen programa honek ohitura osasuntsuak sustazeko bidean tresna egokienak eskaintzeko helburuarekin jaio da. Erronka, txirrindularitzaren bidez, jarduera fisikoaren alorrean pauso bat gehiago ematea, lehentasun handi bezala bide-hezkuntza izanda.\nTxirrindulariek jasandako harrepaketen ondorioz sortutako alarma sozialari erantzuna emanez, beharrezkoa da zirkulazio-erregelen ikasketa, kaskoaren erabilera zuzena edo bizikletaren mantenu onean eragitea. Lehentasunak dira, garraiobide gisa eta aisialdirako txirrindularen erabileraren aldeko aputua egiten duen gizarte batean. Adin goiztiarretatik, txirrindularen erabileran konfiantza eta trebetasun handiagorako bidea egitea eta “txirirndulari – gidari” harremanean enpatia sustatzea beharrezkoak dira etorkizuneko gidarien eta planeta iraunkorraren kontzientziazio lanetan.


Acreditación tic Presentacion - Urrutiko Lanbide Heziketako Institutua\nJakintzaren gizarte berriak eta Informazioaren eta Komunikazioaren Teknologiek (IKT) aldaketa handia eragin dute pertsonen prestakuntza-beharretan. Eta hori hezkuntza-prozesuan islatu behar da: IKTak hezkuntza iraunkorreko funtsezko tresnak dira ikasleentzat, irakasleentzat eta familientzat.\nAlde batetik, hezkuntzan parte hartzen duten eragileek baliabide digitalak erabat aprobetxatzea eta, bestetik, herritarrak prestatzea dira helburuak.\nHorretarako, ikastetxeetako prozesu pedagogikoetan eta administratiboetan IKTak txertatzea sustatu behar da, bai eta ekintza guztien koordinazioa eta koherentzia bermatu ere.\n2013-14 ikasturtean IKT-n heldutasun maila ertainaren akreditazioa lortu ondoren, ikasturte honetan berriro ere “IKT IKASTETXE EREDUA” proiektuan murgilduta gaude. Arantzazuko Ama LHIk, 2015-16 ikasturtearen bukaeran, maila aurreratua lortu zuen.\nHelburu hori lortuta, lan egiten jarraitzen dugu ikastetxeko hainbat administrazio prozesuen digitalizazioarekin, baliabide eta azpiegiturak hobetzearekin eta ikas-komunitatea osatzen duten pertsonen formazioarekin.


Arratia: San Joanek jagon daizala Arrabako landan\nEnrike Etxebarriaren artaldeagaz larre aldaketan parte hartzeko aukerea eskaintzen da bagilearen 27an, zapatuan, Zeanurin. Ana Mari bere arrabeak ur bedeinkatua botaz eta San Joanek jagon daizala Arrabako landan! esaldiagaz artaldea artzainen patroiaren babespean jarri ostean, Uribeko Elexartza baserritik (Zeanuri) abiatuko dira Enrike Etxebarria eta bere ardiak Arrabako landara zuzentzeko, lehenago bere aitak eta aititak be urtero egiten eben ibilbide berbera osotuz.\nAntxinako indarragaz ez bada be, oraindino bizirik dirau abeltzaintzeak Arratian eta Gorbeia mendiaren inguruetako herrietan. Lur honeetan aspaldidanik abelgorri, zaldi, ahuntz eta batez be ardi aziendek bazkatzen dabe. Urtaroek dakarrezan eguraldi aldaketen ondorioz, Gorbeialdeko abeltzainek mendiko larreak itxi behar izaten ditue; lehenengo edurtzakaz batera, artzainak eta euren ganaduak haraneko barrutietara bajatzen dira, mendia lurmendu eta bedar barria ernetzen hasi arte bertan geratzeko.\nUdabarrian naturea neguko lozorrotik izartzeaz batera, barriro hartuko dabe gorako bidea basoko ganaduek, hurrengo negura arte Gorbeiako landa emonkor eta freskoetan bazkatuz. Antxinatik datorren ohitureari eutsiz, bagilearen 30ean, domekan –ohikoa izan dan baino hilebete beranduago–, Enrike Etxebarriak eta bere artaldeak Elexartza baserritik urten eta Arrabako landarainoko ibilbidea egingo dabe. Gorbeiatik bajatu zanetik etxe inguruan jagon ditu ardiak Enrikek, eta azken hileotan, neguan eta udabarrian artzaintzeak eskatzen dituan beharrak egiteari gogor ekin deutso: lehenengo axurien jaiotzea, hazkuntzea eta salmentea, eta gero esnebatzea eta esne hori saltzea; ganera, aurten ardiei gora igon aurretik ebagi deutse artilea Elexartzan.\nHonezkero Gorbeia mendian bedarra hazi egin da eta ganaduak hartzeko prest azaltzen dira larreak janari gozoa eskainiz, horregaitik bertara joango da Enrike artaldeagaz, hurrengo hileotan ardiek emongo deutsien esne aberatsaz goi mailako gaztaiak egiteko.\nGaragarrilearen amaiera arte Lekandapean daukan txabolea izango da bere bizilekua eta artaldea jagotea, esnea batzea eta gaztaiak egitea egunero bete beharko dituan beharrak. Goizez eta arrastiz, berrehunen bat ardiren errapeak igaroko dira Enrikeren eskuetatik, jarraian gaztaigintzeari ekiteko. Holakoa izango da egunen joan-etorria, garagarrilaren 31k, San Inazio egunak, ardiak antzutu eta artzainaren udako mendiko egonaldia amaitu dala iragarri arte.\nEnrike Etxebarria 1943ko abenduaren 8an jaio zan. Beraz, 68 urte daukaz. Zeanurin, Uribe auzuneko Elexartza baserrian jaio zan eta bertan bizi da. Hamalau urte eukazala, eskolea itxi, eta Basilio bere aitaren lanbideari heldu eutson Enrikek. Artzaina izateaz aparte, 1960 eta 1992 urteen bitartean Arrabako landan dagoan Mendi Federazinoaren Aterpetxeaz arduratu ziran aita-semeak.\nArraban dauka txabolea Enrikek, Lekandapean eta hortxe izan eban babeslekua bere aita Basiliok be. Orain dala hogeita hamarren bat urte txabolea barriztau egin eban eta apurka-apurka gaur egungo beharrizanetara egokitu; berbarako, eguzki energiaren bitartez lortutako argindarra dauka.\nEdurtzeak heldu arte Arraban bazkatzen dau Enrike Etxebarriaren artaldeak eta Enrikek uda aldean artaldea jagoteagaz batera bete beharko dituan zeregin bereziak honako honeek dira:\n* Esnebatzea: birritan egiten dau, goizean eta iluntzean.\n* Gaztaigintzea: birritan egiten dau, goizean eta gauean.\nLarre-aldaketea, bagilearen 27a, zapatuan\n* Bilera puntua: Zeanuriko plazan, goizeko 09:00etan.\n* 09:15ean: Elexartza baserriaren aurrean, Enrike Etxebarriagaz alkartzea.\n* 09:30ean: Elexartza baserritik Gorbeiarantz abiatzea.\n* 12:30ean: Arrabako landan, Enrikeren txabolara heltzea. Txabolea bisitau eta hamaiketakoa egiteko aukerea izango da.\n* 13:00etan: beherantz abiatzeko ordua.\n* 14:30ean: abiapuntura heltzea.\nOHARRA: Basoko botak janztea komeni da.


Reino de España | alternatiba.net\n'Urkulluren gobernuak "benetan eskertu" dio PPri 2018ko aurrekontuei emandako babesa' Lehendakariak ez omen daki amodioa dagoenean eskertu beharrik ez dagoela. Hauxe da PNV, PP eta PSEren arteko amodioaren doinua.\nEzbairik gabe, PPren legez kanpoko finantzaketa ikertzeko batzordea da esparru erabilgarri horietako bat. Askori gehiegi gustatu ez arren, EH Bildu ere erakunde kriminal horren azpijokoak ikusarazteko aukera izaten ari da batzorde horretan. Oraingoz, PPren diruzain ohiek, Barcenas izar modura agertuta, UDEFeko Polizia Inspektoreak eta Gurtel kasua lehertu zeneko Polizia Judizialeko komisario ohiak baino ez dute deklaratu.\nGure ustez, froga ugari eta anitzak daude, eta horietako asko Barcenasen agiriekin zerikusia duen gauza orotan azaltzen dira. Espainiako estatuaren geografian zehar esleitu diren obra publikoetan gauzatu dira frogak, baina modu berezian topatu daitezke gure herrian Abiadura Handiko Trena eraikitzeko lanetan ere.


Andoni Lazkano: "Emakumeen lehen taldea zuzentzeko erronka gogorra bezain polita da" - Azpeitia - uztarria.eus\nJulene Frantzesena 2020-08-11 16:08\nAndoni Lazkano ISBko emakumeen lehen taldeko entrenatzailea.\nISBko nesken lehen taldea entrenatuko duzu datorren denboraldian. Gustura al zaude?\nBai, oso gustura. Hamar bat urteren ondoren etxera bueltan naiz.\nNola hartu zenuen eskaintza?\nEgia esan, beste eskaintza batzuk izan ditut aurretik, baina ezetz esan diet haiei, bikotekideak ere saskibaloia utzi egin duelako. Etxeko taldeak deitzen dizunean, baina, ezin ezetz esan!\nLehenago zuzendu al duzu saskibaloi talderik?\nBai, haibat taldetako entrenatzailea izan naiz, bai neskena, bai mutilena. Hainbat mailatan, Iraurgin, Askatuaken, Axularren, Añorgan, Bera Beran nahiz Zarautzen aritu naiz.\nIraurgiko emakumeen lehen taldea zuzentzea erronka al da zuretzat?\nEdozein talderen arduradun izateak dakar erronka. Erronka hau gogorra bezain polita da: gogorra, entrenatzaile jarduna lanarekin partekatu behar dudalako eta niretzat liga berri bat delako; polita, berriz, Iraurgi taldearekin Emakumeen Bigarren Mailan ariko garelako.\nHasi al zarete taldea osatzen? Zer pauso eman dituzue?\nDagoeneko bederatzi jokalari ditugu taldean. Horietatik sei gipuzkoarrak dira, bat jamaikarra, bat amerikarra eta bat kamerundarra. Aurreko urtetik, Intza Lizarazu kapitanak, Alazne Lizundiak eta Sara Iparragirrek jarraitzen dute. Junior taldetik lehen taldera salto egingo dutenak, berriz, Paula San Juan eta Maria Otaegi dira. Bera Beratik dator Saioa Alzaga. Orain, pibot kokapenerako jokalari baten bila gabiltza. Izan ere, denboraldia hamar jokalarikin hasteko ideia daukagu.\nZer-nolako taldea osatzen ari zaretela esango zenuke?\nUdan hemengo jokalariekin entrenamendu batzuk egin ditugu, eta oso gustura gelditu gara nesken erantzunekin. Kanpotik datozen jokalariek ere itxura polita daukate. Pibota falta zaigu, baina talde lehiakor bat lortuko dugula uste dut.\nNoiz hasiko zarete denboraldi-aurrea prestatzen?\nHiru astez egin ditugu etxeko jokalariekin entrenamenduak, batik bat elkar ezagutzeko. Denboraldi-aurrea abuztuaren 24an hastea da gure helburua, eta denboraldia urrian 3an hasiko dugu Barakaldoren aurkako derbiarekin.\nZer helburu jarri diozu zure buruari denboraldira begira?\nAstetik astera harmailetara zaletu gehiago erakartzea da –ahal denean– helburu nagusia. Etxeko neskek jokoan pisu gehiago eduki dezaten ere ahaleginduko gara. Sailkapenari dagokionez, hamalau taldeko hiru multzo egin dituzte aurten Emakumeen Bigarren Malan, eta denboraldia hasi arte ez dugu jakingo non ibiliko garen.\nISBn jokatutakoa zara, baita entrenatzaile aritutakoa ere. Azken urteetan izan al duzu loturarik klubarekin?\nIraurgiko jokalari ohi batzuk Urte Zahar egunez urtero aritzen gara mariskadaren zozketarako boletoak saltzen. Urteren batean aritu nintzen entrenatzaile lanetan Iraugik antolatutako txapelketa baten; izan ere, ilobaren taldeari entrenatzailea falta zitzaion. Beste txapelketa batean ere jardun nuen pare bat partidatan laguntzen... Baina gauza gutxi, denbora falta izan zait laguntzeko.


Salba ditzagun gure balea txikiak - Xabier Kintana / EHUko irakaslea - - Hiruka.eus\nSalba ditzagun gure balea txikiak - Xabier Kintana / EHUko irakaslea\nUkberri 2004-01-15 23:19\nSegur aski istorio hau duela hamabost bat mila urte hasi zen, azken glaziazioaren amaieran. Garai hartan, hegoaldeko animalia batzuk ordura arte izotzek estaltzen zituzten lekuetarantz hedatzen hasi ziren, bizi-eremu berrien bila. Animalia horietako batzuk Euskal Herriaren hegoaldean gelditu ziren, Arabako lautadan eta Nafarroako lurralde lehorretan, iparraldeagoko klima hezea eta zoru belartsua haien bizimodurako desegokiagoak zirelako.\nHalere, animalia hauetako batzuk, ausartenak nonbait, Gorbeialdea gainditzen saiatu ziren. Lehenik hegoaldeko aldapa epeletatik, geroago mendien egutera aldetik. Azkenean animalia horietako batzuk, konta ezineko oztopoak gainditurik (klima hotza, euri-zaparradak, belardi jasoen etengabeko langak, sugeak eta beste animalia hondakarien arriskuak...), belaunaldi askoren ahalegin neketsuen ondorioz, gure itsasoaren bazterreraino heldu ziren.\nHor bizitoki egokiagoa aurkitu zuten. Hondartzen ondoan belarra ez zen oso handia hazten eta errazago ibil zitezkeen, belar luzeekin oztopatu gabe. Harea, bestalde, biguna zen eta erraz zula zezaketen, haren barruan habia eta babeslekuak egiteko. Klima, bestalde, hor epelagoa zuten.\nHorrela ba, ehundaka edo beharbada milaka urte igaro ondoren, gure kostetara heldu ziren animalia horiek, Euskal Herrian oraindik oso jende gutxi bizi zenean. Egunez ezkutaturik egoten ziren hondartzetako dunetan.\nArrats-gauetan, ordea, kanpora irten eta hondarretatik ibiltzen ziren, intsektuak harrapatzen eta jaten. Hondartza horietan, gainera, beti egoten zen gatz gabeko urguneren bat. Izan ere, ur askorik ez zuten behar. Nahikoa izaten zuten han itsasoratzen zen errekasto edo ur-xirriparen bat, bertan beren arrautzak errun eta zapaburu batzuk hazteko.\nEta horrela, gure kostaldean, animalia horiek, taldetxo apaleta, bizi izan dira duela urte gutxira arte, inor gutxi haien existentziaz ohartu gabe. Gauzale izatea, zalantzarik gabe, bistako abantaila zen, hondartzetara joaten hasi ziren pertsonek bakean uzten zituzten eta. Haiek utziriko hondakinen inguruan, gainera, euliak eta bestelako intsektu batzuk pilatzen ziren, eta horiek ere ongi etortzen zitzaizkien beren gosea asetzeko.\nBaina egun batean, udaleko arkitektoren batek, gure animaliatxo horien berri jakin gabe, Arrigunagako hondartzan itsasoratzen zen ur-errekasto nimiñoa ez zela oso osasungarria pentsatu eta bera hodipean ezkutatzea erabaki zuen, ordura arteko ur ageria lurpean estaliz. Udal erabaki horren ondorioz, milaka urtetan gure hondartzan isilik, ezkutuan, inori kalterik egin gabe, bizi izandako apo lasterkariak (Bufo calamita) betiko joan zaizkigu, kumeak egiteko aukera eskaintzen zien ur-errekasto txiki hori kendu diegulako.\nGutariko asko oso kezkaturik eta haserre egoten gara japoniarrek eta norvegiarrek oraindik urtero hiltzen dituzten balea gaixoengatik. Gurean ez dago balea handirik, baina gu bezain bertokoa edo bertokoagoa den fauna handi zein txikiagatik, lehorreko balea txiki horregatik adibidez, ezer egiten ez badugu, hipokrisia hutsezkoak izango dira urruneko animalien aldeko gure protesta-planta guztiak.\nDonostian, bertako auzo batean bizi den zuhaitz-igel txiki baten alde (Hyla meridionalis) udalak babes neurri zorrotzak jartzen jakin du. Horrenbeste kostatuko litzateke Getxon ere, Arrigunagan, apo lasterkarientzako urtegitxo bat egitea, ingurua babesgune moduan utzirik? Erraz etorriko lirateke berriro ere apo begiko horiek milaka urteetan berena izan duten hondartza horretara, gure fauna aberastuz..\nApo lasterkaria, begirik ederrenen jabe


Hasi da Euskaraldia - Aia orio - Karkara.eus\nIhintza Elustondo 2020-11-20 09:57\nOrioko hamalaukoa. Artxiboko argazkia.\nGaurtik abenduaren 4ra bitartean egingo da Euskaraldia. Euskaldunen hizkuntza ohiturak eraldatzea eta euskararen erabilera handitzea dira helburuak.\nAurten, bi aukera daude parte hartzeko. Batetik, norbanako bezala eman daiteke izena, ahobizi edo belarriprest rola aukeratuta. Ahobiziek euskaraz ulertzen duten guztiekin euskaraz egingo dute, eta ondokoak euskaraz ulertzen ote duten ez dakienean lehen hitza, beti, euskaraz egingo dute. Belarriprestek, berriz, nahi eta ahal beste egin dezakete euskaraz, eta besteek euskaraz egin diezaioten eskatuko dute.\nBestetik, taldean parte hartzeko aukera ere izango da aurten, ariguneen bidez. Euskaraz lasai aritzeko guneak dira ariguneak, eta entitate barruan (barne ariguneak) edo entitateak herritarrekin duen harremanean (kanpo ariguneak) sor daitezke.\nUrola Kosta inguru euskalduna izanagatik, eskualdean ere badago zer hobetua, eta, beraz, antolatzaileek herritarrak animatu dituzte Euskaldian izena ematera eta hizkuntza ohituretan aldaketak egitera.\nDuela bi urte egin zuten Euskaraldiaren lehen ekinaldia, eta sustatzaileen arabera, handiak izan ziren edizio hartako lorpenak: 225.154 lagunek eman zuten izena, Euskal Herriko erakunde nagusien babesa izan zuen egitasmoak, eta, esperientzia amaitu ostean, euskararen erabilera 5,6 puntu handiagoa izan zen parte hartzaileen artean. Antolatzaileek ontzat jo zuten ariketa soziala amaieran, eta hizkuntzaren normalizazioan «bide erakusle izan zitekeela» zehaztu zuten.


PSE GIPUZKOA: Berriak: Villabonako PSE-EEk udal gobernuarekin elkarlanean aritu nahi du genero-indarkeriaren aurkako Estatu Itunaren funtsekin ekintzak adosteko\nVillabonako PSE-EEk udal gobernuarekin elkarlanean aritu nahi du genero-indarkeriaren aurkako Estatu Itunaren funtsekin ekintzak adosteko\nVillabonako udal talde sozialistak esan du oso albiste ona dela Villabonako Udalak 8.000 euro (8.071,29 euro) baino gehiago izatea indarkeria matxistaren aurkako proiektuak finantzatzeko, Genero-Indarkeriaren aurkako Estatu Itunaren funtsei esker. Tolosaldeko udalerriek, guztira, 115.780 euro jasoko dituzte (Abaltzisketak, 3274,45 euro; Adunak, 3407,36 euro; Albizturrek, 3260,64 euro; Alegiak, 4525,87 euro; Amezketak, 3806,95 euro; Anoetak, 4799,46 euro; Asteasuk, 4347,22 euro; Baliarrainek, 3132,05 euro; Belauntzak, 3209,72 euro; eta Berastegik, 3209,72 euro; Amezketak, 49,72 euro; Anoeta, 4799,46 euro; Asteasu, 4347,22 euro; Baliarrain, 3132,05 euro; Belauntza, 3209,72 euro; Berastegi, 3927,78 euro; Berrobi, 3518,69 euro; Bidania-Goiatz, 3453,10 euro; Elduain, 3209,72 euro; Gaztelu, 3132,91 euro; Hernialde, 3261,50 euro; Ibarra, 6666,24 euro).\nPSE-EEk Villabonako Udalean duen bozeramaile Maria Luisa Arijak Udal Gobernuarekin elkarlanean aritu nahi du funtsak bideratzeko, ekintza adostuen bidez, biktimen egoerari aurre egiteko eta indarkeria matxistaren aurrean herritarrak sentsibilizatzea sustatzeko. Bere ustez, Estatuko Itunean bildutako jarduerak bezalako kontuzko gaia ezin dute arbitrariotasun eta planifikaziorik ezak markatu behar; hori dela eta, funtsetan parte-hartze handiagoa eta kudeaketa gardenagoa izatea eskatu du.\nEra berean, esan du garrantzitsua dela funtsak udalei bideratzea, herritarrengandik gertuen dauden erakundeak baitira; hots, genero-indarkeriaren biktima lehen ikusten eta atzematen dutenak. Horrela, Pedro Sanchezen gobernuaren estrategiak, zalantzarik gabe, indarkeria horren aurkako borroka bultzatzen du, erakunde horiei finantza-baliabide nahikoak emanez tratu txarrak jasaten dituzten emakumeak eta adingabeak hobeto babesteko neurriak garatzeko, eta, horrez gain, berdintasunean hezteko eta prestatzeko tailerrak eta kanpainak bultzatzen ditu. Horrela soilik jarri ahal izango dira abian emakumeen eta haien seme-alaben bizitza eta eskubideak bermatzeko neurriak.\nArijak esan duenez, jasotako funtsak genero-indarkeriari buruzko Estatuko Itunaren neurriak garatzeko programak edo proiektuak egiteko erabil ditzakete udalek, besteak beste emakumeen aurkako edozein genero-indarkeria prebenitzeko eta sentsibilizatzeko kanpainak egiteko eta gai horri buruzko informazioa emateko materialak egiteko. Halaber, lankidetza- eta koordinazio-tresnak susta ditzakete, Laguntza Unitateek beren eginkizunak gauzatzen lagun dezakete eta emakumeen aurkako indarkeriaren biktimei arreta eta informazioa emateko udal-zerbitzuak indartu ditzakete. Era berean, tokiko profesionalen etengabeko prestakuntza espezializatura bideratutako jarduerak egin daitezke, emakumeen eta gizonen arteko berdintasunaren arloan eta emakumearen aurkako indarkeria-moduetan.\nAzkenik, nabarmendu du Pedro Sanchez buru duen Espainiako Gobernuaren konpromisoa indarkeria matxistaren aurka borrokatzea dela eta izango dela, gaitz hori desagerrarazteko Estatuko Ituna giltzarritzat jo du.


Mirarizko aldizkako baraua edo “ayuno intermitente” (Aner Cardo) - etakitto.eus\nMirarizko aldizkako baraua edo “ayuno intermitente” (Aner Cardo)\nAzkenaldian aldizkako baraua mundu guztiarentzat gomendatu da, ura edatea izango balitz bezala. Edonorentzat, bizitzako edozein momentutan eta beste ezaugarri indibidual batzuk kontuan hartu gabe. Estrategia dietetiko honi kalean zein sare sozialetan esleitzen zaizkion onurak entzunda, beste informaziorik jaso gabe, panazea dela pentsa dezakegu. Baina, edozeini gomendatzeko estrategia al da? Zoritxarrez, ez. Beraz, nola erabili dezakegu?\nAldizkako baraua elikagaiak kontsumitzen ez diren aldia luzatzean oinarritzen da. Normalean, gaueko baraualdia (lo gauden bitartean egiten duguna) bazkal ordura arte luzatzen da, baina beste ordutegi batzuk ere erabili daitezke. Azken finean, elikagaiak kontsumitzen gauden ordu kopurua murriztean dago gakoa; “horrela, egunaren amaieran kontsumitzen den elikagai edo energia kantitatea txikiagoa izango da. Beraz, helburua pisua – edo, hobeto esanda, gantz-masa – jaistea helburu dugunean, estrategia egokia izan daiteke. Hala ere, gauza batzuk hartu beharko dira kontuan: ohitura dietetikoak desegokiak badira, aldizkako barauak ez du osasuna hobetuko; behar dena baino gehiago edo berdina jaten bada, ez da gantz-masa murriztuko, aldizkako baraua egin arren; jarraitzeko zaila bada (gosea pasatzen…), ez da gomendagarria izango.\nAipatu bezala, kasu batzuetan desegokia izan daiteke, adibidez: gihar-masa handitu nahi duten pertsonentzat, goizez entrenatzen dutenentzat… Eta arriskutsua izango da anorexia, bulimia edota bestelako elikadura nahasmenduak dituztenentzat.\nBeraz, zalantzak agertzen badira osasuna hobetzeko, gantz-masa murrizteko, errendimendua handitzeko, edota elikadurarekin erlazioa hobetzeko prozesuetan, onena konfiantzazko dietista edo nutrizionistarekin kontaktuan jartzea izango da. Gogoratu gure osasunaz hitz egiten ari garela.\n« “Mira por mí” eta “Belfast” pelikulak ikusi ahal izango dira asteburu honetan Coliseoan Aratosteetan dotoreen apaindutako taberna aukeratzeko lehiaketa antolatu du Udalak »


lonjak alokatzeko programa « Prentsa oharrak\n11 negoziok baliatuko dute 21 Zabalgunearen lonjak alokatzeko programa\nKategoriak: Sailkatu gabea — Etiketak: lonjak alokatzeko programa, Zabalgune 21eko kontseiluko presidente Ana Oregi — Komunikazio Zerbitzua / Servicio de Comunicación — 6 maiatza 2021 14:19\nProgramari jarraipena emateko, beste deialdi bat egingo du Udalak, hainbatek egin baitituzte programaren inguruko kontsulta.\nMartxoaren 22an bukatu zen lokalak erosteko aukerarekin alokatzeko 21 Zabalguneak eta Ekonomia Sustapenaren, Enpleguaren, Merkataritzaren eta Turismoaren Sailak elkarlanean bideratu duten programa. Guztira, hamaika interesdun izan dira. Lehen aukera gisa, hirigune historikoko lokal bat eskatu dute zazpik; Salburuko lokal bat bik eta Zabalganeko lokal bat beste bik.\nLokal horiez gain, beste 9 lonja erreserbatu dira hirigune historikoan Ekonomia Sustapenaren eta Enpleguaren Sailak kudeatzen duen enpresa-mintegia handitzeko. Hasiera batean, horietako zazpi egokituko dira.\nJarduera hauetarako eskatu dira hamaika lokalak, deialdian:\nModa diseinatu eta merkaturatzeko, 1\nDastatze eta show coocking espazio 1\nEskolan laguntzeko akademia 1\nAurkeztutako eskabideak baloratzeari ekin zaio, programaren oinarriak aintzat harturik, eta laster emango da adjudikazioen berri.\n“Oro har, nahiko pozik gaude izan den erantzunarekin; are gehiago kontuan izanik zein zirkunstantzia zailetan egin den deialdia, pandemia dela eta”, azaldu dute 21 Zabalguneko arduradunek.\nEskabide formalez gain, beste bederatzi interesdunen eskabideak jaso dira oinarrietan ezarritako epetik kanpo, baita hainbat kontsulta ere. “Hurrengo hilabeteetan beste deialdi bat egitera animatu gaitu horrek, programari jarraipena emateko”. Ana Oregi, 21 Zabalguneko presidenteak programa berriro aztertzeko konpromisoa hartu du 21 Zabalguneko kontseiluan.


Steampunk - Wikipedia, entziklopedia askea.\nSteampunk hiri tribuko pertsona azpigenero honetako ezaugarriak erakutsiz: XIX. mendeko jazkera eta garai beso protesia.\nSteampunka zientzia-fikzio eta fantasia generoen barneko literatura, komiki, zinema, marrazki bizidun eta bideo-joko azpigenero bat da, 1980ko hamarkadan cyberpunk azpigeneroaren testuinguruan sortu zen, baina gotiko azpikulturaren elementuak ere bere egin ditu. Gaur egun artistikoki eta sozialki garatutako azpigeneroa bilakatu da, bere inguruan hiri tribu zehatz bat ere sortuz.\nAzpigenero hau nagusiki XIX. mendean girotuta dago, zehazkiago Viktoriar Aroko Erresuma Batuan, baina benetazko historian ez bezala, bapore-makinen eta elektrizitatearen tekonologia oso garatu dagoen errealitate anakroniko batean. Mendebalde Urrunean ere girotzen da.\nMaiz, H. G. Wells eta Jules Verne idazleen eleberrietako fikziozko asmakuntzak agertzen dira, alegia, XIX. mendean ezinezkoak ziren eta oso aurreratuak egon liratekeen gailuak.\n2 Marrazki bizidunak\nSherlock Holmes (marrazki bizidunak), 1984-1985


Olazar eta hilerri arteko hegala konponduko da - Eskoriatza - Goiena.eus\nOlazar eta hilerri arteko hegala konponduko da\nMirian Biteri 2013-12-19 12:47\nAsteone gindako ezohiko osoko bilkuran, hasierako onarpena eman diote datorren urteko aurrekontu proiektuari. Bildu eta Elizateetako ordezkariek alde bozkatu zuten, eta EAJ eta Ezker Anitza-IU alderdien zinegotziek, aldiz, kontra. Aurrekontua 5,3 milioi euro ingurukoa da.\nEztabaida handirik ez zen izan martitzen arratsaldean Eskoriatzako udaletxean. Ezohiko osoko bilkura egon zen, eta tartean, datorren urteko aurrekontuak lantzekoak ziren udal ordezkariak. Beñat Herce alkateak proiektua labur azaldu ostean, Elizateetako zinegotzi Iñaki Madinabeitiak baino ez zuen berba egin; elizateetako inbertsioei dagokionez, adostasuna lortzeko "esperantza" agertzeko. Gainerako alderdien ordezkariek ez zuten adierazpenik egin gura izan.\nJarraian, bozketa egin zuten: Bildu eta Elizateko ordezkarien aldeko botoarekin onartu ziren kontuak; EAJ eta Ezker Anitza-IU alderdiek kontra bozkatu zuten; eta PSE-EEko ordezkaria, berriz, ez zen bilkuran izan.\nEsan bezala, alkateak eman zituen aurrekontuen gaineko hainbat pintzelada. Kontuak 5,3 milioi euro ingurukoa izango direla aurreikusi dute.\nSarrerei dagokionez, zerga eta tasa gehienak izoztu arren, datorren urterako sarrera gehigarriak aurreikusten dute, bereziki, Udalen Fondo Foralaren gorakadagatik, zerga eta tasak eguneratzeagatik, iruzurra txikitzeagatik eta hainbat urtetan aurrekontuetan sartu izan ez diren laguntzak baieztatu direlako. Bestalde, gastuei dagokionez, helburua gizarte beharrizanak bermatzea dela jakinarazi zuen alkateak. Kontuak egiterakoan kontuan hartutako printzipioetako bat udal zerbitzuak mantentzearena izan dela ere azaldu zuen.\nHiru kontratazio berri\nProiektuan lehentasun estrategikoak finkatu ditu Udal Gobernuak. Guztien artean garrantzitsuenetarikoa da ekonomia eta enplegua. Horren harira, honakoa adierazi zuen alkateak: "Bai Udaletik bai eta parte garen Debagoieneko Garapen Agentziatik esfortzu garrantzitsua egingo da enplegua sortzeko, ekintzailetasuna sustatzeko, tokiko komertzioari laguntzeko eta enpresen lehiakortasun eta dibertsifikazio nahiz internazionalizazioa garatzeko". Eta iragarri zuen Jaurlaritzak eta Aldundiak emandako laguntza bidez hiru kontratazio egingo direla datorren urtean.\nInbertsioen berri ere eman zuen. Hiru mota daude horren bueltan: duten arrisku mailagatik urgentziaz abordatu beharrekoak, batetik; ingurumenaren zaintzara bideratutakoak, bestetik; eta inbertsio produktiboak edo inbertsioa egiteak gastu arruntaren murrizketa suposatzen dutenak.\nHortaz, honakoak dira egingo diren inbertsio garrantzitsuenak: Olazar eta hilerri artean dagoen hegalean horma berreraikitzea, kiroldegiko makina gela konpontzea eta igerilekuko sakonera murriztea, Olazar eta industrialdeko bidegorriko argiteria aldatzea, Hidalga kalean inpermeabilizazio lanak egitea, hilerrian obrak egitea, elizateetako inbertsioak, auzokonpostagune berriak eta mankomunitatetik bideratuko diren hondakin bilketarako, Horrez gain, mugikortasun proiektua eta Zaldibar antzokia martxan jartzeko asmoa ere badago.


Kilometroetako prebentzio kanpainaren balorazio ona egin dute antolatzaileek - Tolosa - Tolosaldeko ataria\nTolosaldeko Ataria 2013-10-10 16:18\nGazteek jaietan duten alkoholaren eta drogen kontsumoaren arazoa ikusirik, Kilometroak 13ren antolakuntzak lanketa berezia egin du urte osoan zehar, kontsumo arduratsua bultzatze aldera.\nPlangintza honetan gai honen inguruko eragile guztien inplikazioa lortzen saiatu dira antolatzaileak. Aurretik hausnarketa egin zen Laskorain ikastolako guraso, langile eta ikasleen artean. Prebentzio plangintza garatu eta gauzatzeko garaian, berriz, kanpoko laguntza ere izan dute: udal gizarte zerbitzuak batetik, eskualdeko osasun zerbitzuak bestetik.\nKilometroak egunaren aurretik, hainbat ekintza egin dituzte: ikasleen artean prebentzioa lantzeko jarduera bilduma prestatu eta Gipuzkoako ikastetxeetan zabaldu dute; Tolosako nerabeen familientzako tailerrak burutu dira, Agipad erakundeko adituen eskutik; Tolosako ostalari eta merkatariei sentsibilizazio saioa eskaini zaie, Agipadek gidatua; eta KMK13 egunean lana egin duten boluntarioekin formazio saioak burutu dira, besteak beste.\nKilometroak 13 egunean, berriz, honako lan hauek burutu ziren: zirkuituan beira eta alkoholdun edariak sartzea debekatuta dagoela gogorarazteko kartelak jartzea; ibilbideko txosna guztietan “Edari alkoholdunen salmenta arduratsua” dekalogoa jartzea; adin txikiko gaztetxoei ez zitzaien edari alkoholdunik zerbitzatu; eta prebentzio ibiltaria egin zen, sarreretan gazteei gai honi buruzko informazioa emateko, eta guneetan arrisku egoerak antzeman eta gazteei laguntzeko.\nAipatutako neurri horiekin guztiekin batera, abiapuntua markatu zuen hausnarketa saioan, ikasleek beraiek partaidetza zuzena aldarrikatu zuten eta eskaera horri erantzuteko ERRONKA ekimen berria diseinatu eta arrakasta handiz burutu da, Gipuzkoako beste ikastolen partaidetzari esker.\nEgindako lanketa guztiaren fruitua igandean jaso zutela azpimarratu dute antolatzaileek. "Kilometroetako botikin eta sorospen postuetan gazteak artatzen lan gutxiago izan dute eta erosoago bete ahal izan dute bere zeregina. Era honetako jaietan neurrigabeko kontsumoak eraginda izan ohi diren gertaerak nabarmen gutxitu dira eta larrialdirik ez da izan. Beraz, bidea zein den badakigu eta horri ekingo diogu hemendik aurrera".\nAzkenik, Laskorain Ikastolak eskerrak helarazi nahi izan dizkie festan parte hartu zuten guztiei, "jai ederra giro sanoan bizitzeko egindako ahaleginarengatik".


Parisen erabakiaren zain | Parisen erabakiaren zain – iparraldekohitza\nHartu du erabakia Emmanuel Macron Frantziako presidenteak: herriko bozen bigarren itzulia ez da igande honetan eginen. Astelehen gauean jakinarazi zuen, Koronabirusaren hedapenari aurre egiteko Frantziak hartu dituen neurriak iragartzeko egin zuen adierazpenean. Espero zen gibelapena, baina berandu heldu dela uste dute Ipar Euskal Herriko arduradun politiko anitzek. Ikusirik egoera ezezaguna sortzen duela, Parisek hartuko dituen erabakien beha gelditu dira.\nLehen itzulia bertan behera utzi behar zen, Anita Lopepe EH Baiko bozeramailearen hitzetan. «Ez zela egin behar uste dugu. Arrunt kontrajarria zen hartzen ari ziren neurriekin: ikastetxeak ixtea, jendeari ez elkartzeko gomendatzea…». Frantziako Gobernuaren «inkoherentzia» deitoratu du. Kontrako diskurtsoa zabaldu du Emilie Dutoya Akitania Berria eskualdeko kontseiluko PSko hautetsiak, Frantziako Estatua herriko bozak atxikitzeko gai zela baieztatuta: «Konstituzionalki blokeatuak izanen ginen. Ezeztatzearen erabakia askoz goizago hartu beharko zen, ez zen posible bezperan halakorik erabakitzea». Ez daki nola hartua izan den erabakia: «Dirudienez, alderdiei ez zaie iritzia eskatu. Ez da erabaki kolektiboa izan». Hala ere, «politikakerian» ez erortzeko eskatu du. «Philipperen adierazpenek etxean gelditzeko kontsigna eman zuten, baina era berean, erran zuen bozka bulegoetara joan zitekeela, baldintza sanitarioak egonen zirela, eta dena egina zela segurtasunez bozkatu ahal izateko». Dutoyaren hitzetan, argi da hautesle anitzen ikuspegia besterik izan dela. Eta funtsean, igandean, segurtasun neurriak arinki hartuak zirela ikusi ahal izan zen bozka bulego batean baino gehiagotan.\nMax Brison Errepublikanoetako senatariak ez du «gaurkoa bezalako egoera batean» gobernua kritikatzeko gogorik. «Herrialdeak beste kezka batzuk ditu. Gobernua egunerokoan ari da jokatzen, osasun aginteak ematen dizkion informazioen arabera». Koronabirusak kutsatutakoen kurba begiratzean, Frantziak neurriak biziki goiz hartu dituela dio, Italiak edo Espainiak baino lehen. Brissonen hitzetan, Frantziako Gobernuak «arrazoi» izan du bozak atxikitzean, «ez zelako kontsentsu politikorik», eta adierazi du «normal eta legez» iragan direla hauteskundeak; «jendeak bozkatu ahal izan du». Honela laburtu du: «Iragan dira, kito».\nAsteburuan, herriko bozak baliogabetzeko aukera aipatu zuten batzuek, hautesleek libreki bozkatzeko baldintzak ez zirela bete argudiatuta. Lopeperen hitzetan, Frantziako Konstituzioan ez da aurreikusten gisa horretako egoerarik. «Ez dakigu zer den posible, eta zer ez. Nik ez dut elementurik. Egia da abstentzio tasa biziki handia izan dela. Baina lehen itzulian bozkatzera joan direnen bozka zilegia da, eta zaila da kontrakoa baieztatzea. Aurkezten ziren zerrenda guziei eragin die, nehor ez da pribilegiatua izan. Pixka bat dekalatua da eztabaida hau orain ukaitea», adierazi du. Lehen itzuliko emaitzak baliogabetzea baztertu du Dutoyak: «Bozkatu duten hautesleen hitza baliogabetzea litzateke, eta, beraz, hautatuak izan diren hautetsien kargua moztea. Estatuak lehen itzulia atxikitzea erabaki ondotik, ez luke zentzurik orain zalantzan jartzea. Egin da, emaitzak onartu behar dira». Datu bat eman du Brissonek: Ipar Euskal Herriko 160 herrietatik dozena batean baizik ez da bigarren itzulia antolatu beharrik, gainerakoetan lehen itzulitik erabaki baita hauteskunde lehia. Frantzia guzian 5.000 bat herri baizik ez lirateke izanen.\nBigarren itzulia gibelatzea ezinbestekoa zela badiote ere, egoera ezezaguna sortzen duela azpimarratu dute batzuek eta besteek. Gaur eta bihar jakinen dira gibelatze horren xehetasunak. Frantziako Ministroen Kontseilua gaur bilduko da gibelatze hori ofizial egiteko, eta, ondoko egunetan, Frantziako Senatuaren eta Asanblearen bozka bat beharko da. Erabakia aho batez hartuko dutela espero du Brissonek. «Urgentziaz eta alderdi politiko guzien adostasunarekin hartutako erabakiei lege esparru bat emanen zaie. Demokratikoa da».\nGaur-gaurkoz, bozak ekainera gibelatuko dituztela aipatzen da, data zehatzik gabe. Anartean, lehen itzulian hautatuak izan diren hautetsiek lekua hartuko dute, eta asteburu honetan auzapezak hautatu beharko dituzte. Gainerako herriko etxeetan orain arteko herriko kontseiluen agintearen luzapen bat gertatu beharko litzateke. Horien gain izanen da herriko etxeen aurrekontuak onartzea, apirilaren 30a aitzin erabaki behar dituztelako legez.\nBehin-behinekotasun horrek egoera arraroak sortuko ditu, Euskal Hirigune elkargoan azken agintaldiko hautetsiak eta joan den igandean hautatutakoak elkarrekin izanen direlako, berez. Ikusteko dago behin-behineko lehendakari bat hautatzen duten ala orain artekoari agintaldia luzatzen dioten. Xehetasun horiek zehaztekoa da gaur bilduko den ministroen kontseilua.


EKARPENEN AURKEZPENA – IkerGazte 2021\nApirilaren 26an argitaratuko da onartutako lanen formatua zein izango den: ahozkoa edo posterra.\nKomunikazioa aurkeztu ahal izateko eta argitalpenean jaso ahal izateko IkerGazte kongresuan parte hartu behar da, hau da, komunikazioa aurkezten duen ikertzaile gazteak behintzat izena eman behar du. Ikusi hemen izen emateari buruzko argibideak.\nAhozko komunikazioak 5 saio paralelotan eskainiko dira aldi berean ekainaren 10ean 12:00etatik 14:15etara.\nKomunikazioak asko jota 10 minutukoak izango dira, eta galdera-erantzunen tartearekin 15 minutura arte luzatu ahal izango dira.\nAurkezpenaren euskarri digitala aretoan egongo den ordenagailu eramangarrian sartuko dira aurreko kafe edo luntx tartean, 11:45ean (megafoniatik abisua emango da aretoetara joateko).\nAurkezpenaren euskarri digitala bi formatotan ekartzea gomendatzen da, edo behintzat haietako bat pdf-a. Gaur egun sistema eragile, aplikazio eta bertsioen artean dauden formato aldaketak ekiditzen saiatuko gara.\nHauek dira aurkezpenen aretoak:\nGIZA ZIENTZIAK ETA ARTEA: Sorginetxe\nGIZARTE ZIENTZIAK ETA ZUZNEBIDEA: Fco. de Vitoria\nINGENIARITZA ETA ARKITEKTURA: Florida\nOSASUN ZIENTZIAK: Hechicera\nZIENTZIAK ETA NATUR ZIENTZIAK: Gasteiz\nAurten bizi dugun egoera berezia dela eta, ez da poster fisikorik egongo.\nPosterrak formatu digitalean eskegiko dira webgune honen “Posterrak” atalean.\nEdizio digitalerako egokien ikusten den aplikazio informatikoa erabili ahal izango da, baina webgunean eskegitzeko formatoa pdf erakoa izango da. Poster digitalak a.latatu@ueu.eus helbidera bidali beharko dira maiatzaren 31rako eta poster guztiak ikusgai izango dira ekainaren 7ko 12:00etatik aurrera.\nPosterrari buruzko oharrak:\nSoilik pdf formatuan onartuko dira\nFormatu bertikala izango dute.\nOhikoa da poster fisikoan A0 tamaina baina formatu digitalerako orri bakarrekoa eta irakurgarria izatea da lehenesten den baldintza.\nIzenburua, egileak eta afiliazioa argi azalduko dira posterraren goiko aldean.\nArtxiboaren izena horrela definituko da: Komunikazio zenbakia- egilearen abizena.\nPosterren ahozko aurkezpen laburra egin beharko da (3 minutu), apirilaren 26an argitaratuko den egun eta saioan.\nAurten osasun arrazoiengatik egindako egitarauaren moldaketak eta jaso dugun artikulu kopuru altuak, ezinezkoa egiten dute komunikazio guztiak IkerGazte kongresuan ahozko zein mikroaurkezpen formatoetan aurkeztu ahal izatea. Hala ere, nartutako komunikazio guztiak argitalpenean jasoko dira, bai eta ahozko aurkezpen zein poster digitaletan ikusgai izango dira.


Urmael bat non kokatu erabakitzeko aholkuak | Consumer\nUrmael bat non kokatu erabakitzeko aholkuak\nEtxebizitzatik hurbil dagoen leku bat da aukerarik onena\nUrmael txiki batean arrainak eta uretako landareak elkarrekin bizi ahal izatea balio erantsia da beti lorategi batentzat.\nBaina zaila izan daiteke aterpetxe artifizial horren kokapena erabakitzea. Lorategi txiki batean, leku egoki gutxiago izango ditugu, eta lorategi handi batean, gauza bera jar daiteke leku isolatu batean, zuhaixkak edo arrokak dituen eremu baten ondoan, eta, gainera, etxetik hurbil ere utz daiteke.\nHainbeste aukera izan arren, badira zenbait arrazoi etxebizitzatik hurbil egotea justifikatzen dutenak:\n-Lehenengoa, eta garrantzitsuenetariko bat, ikuskizunaz gozatu ahal izatea da, hau da, nola bizi diren ikustea, adibidez, koloretako arrainak akuario arruntak baino leku zabalagoan. Gainera, urmaelak izugarri erakarriko ditu txikienak. Inguruko leku batean jar daitezke jolasguneak, eta, hala, gure etxe barrutik zainduta eduki ahal izango ditugu.\n-Era berean, garrantzitsua da urmaelera erraz iristeko moduko hodia jartzea, ura betetzeko eta maila handitzeko, beharrezkoa denean edo ura garbiago batekin aldatzea komeni denean. Hori da etxetik hurbil dagoen kokalekuaren aldeko beste arrazoi bat, eragiketa hori egitea errazagoa eta merkeagoa izango baita.\n-Kontuan hartu behar da, halaber, elektrizitate-hartune bat eraman daitekeela urmaeleraino, gauez argituko duten argi-puntu batzuk jarri ahal izateko. Hori dela eta, ez da oso gomendagarria argira hurbiltzea udako gauetan, eltxoz josita egongo baita, edo bonbak funtziona dezan.\n– Azkenik, eta kokapen ezin hobea dirudien arren, kontuan izan behar dugu urmaela zuhaitzen azpian jarriz gero argirik eza jasango duela, deshojetzearekin zikindu egingo dela eta, gainera, sustraiek hormak honda ditzaketela eta ur-galerak eragin ditzaketela. Gainera, ez da interesgarria oso leku laiotzetan jartzea, errazagoa baita ura zikintzea.\nJardín-eu ura urmael


Irakurmena eta IKTak « Hezkuntza eta Hizkuntza\n« “Educación sin propiedad” liburuaren inguruko irratsaioa\nUlermenezko irakurketa eta curriculum arloak »\nZertan aldatu dituzte irakurtzeko moduak IKTek?\nNola erabil ditzakegu IKTak irakurmenerako jarduera didaktikoak planteatzeko?\nArazo garrantzitsu bat dugu gure irakaskuntza-lana ikerketen laguntzaz gauzatu nahi dugunok: IKTek (oraindik) ez dute egonkortasun nahikorik ikerketen emaitzak iraunkorrak izateko. Adibidez, 2008an egindako txosten bateko emaitzak ez dira oso baliagarriak dagoeneko aldatu delako IKTen erabilera. Eskolak presio handia du IKTak bere eguneroko lanean txertatzeko, baina ez dugu ebidentzia zientifiko handirik ea zein erabilerak hobetzen duen benetan irakaskuntza. Entzungo zenuten Sillicon Valley famatuko eskoletan IKTrik ez erabiltzeko erabakia hartu dutela; nahiko bitxia da, kontuan hartuta IKT garapen garrantzitsuenak bertan egiten direla. Gainera, azken urtean IKTak eskolan erabiltzearen kontrako hainbat ikerketa-emaitza ere agertu dira.\nGure ustez, kontua ez da IKTak bai ala ez, baizik eta zein zentzutan trebatu behar ditugun gure ikasleak, errealitate berri honi erantzuteko. Baina, sentitzen dugu, guk geuk hainbat ikerketa egin ditugu IKTak eta hezkuntza hizpide, eta, hala ere, esan behar dugu hemendik aurrera azalduko duguna neurri handi batean geure intuizioan oinarritzen dela. Agian zuek beste pertzepzio batzuk dituzue eta ondo legoke komentatzea.\nMuga hori azalduta, hortxe doakizue testua.\nThe three levels of curiosity – via @wellbelove\n1. Zertan aldatu dituzte irakurtzeko moduak IKTek? Arretaren kudeaketa\nRoger Chartier-ren esanetan (2008), iraultza digitalak dena aldatu du aldi berean: irakurtzeko euskarriak, idazteko moduak, hedapena eta irakurtzeko moduak, eta hau ez da inoiz gertatu lehenago gizateriaren historian. Gauza zehatzak aldatu bai, baina ez dena aldi berean. Iraultza digitalak sakonki aldatu du testualtasuna, irakurketa ez delako derrigor lineala edo deduktiboa, irekia, hedatua eta erlazionatua izan daitekeelako, hipertestuaren bidez. Beste aldetik, eta ondorioz, irakurleak testuak bere kasa kontsulta ditzake (bilaketa azkarren bidez) eta testuekin batera, irudiak, audioak edo musikak. Horrela, jakintzak beste modu batera ari dira eraikitzen. Areago, testuetako autoreekin kontakta dezakegu, iruzkinak utzi, geure sareetan zabaldu… idazle-irakurle bereizketa lausotu da.\nIrakurketa digitala dinamikoa da, ez dago geldirik, eta idatziarekin batera estimulu ugari daude. Orduan, dilema bat sortzen zaigu: alde batetik, suposatzen da ikasleak trebatu behar ditugula horrela irakur dezaten, irakurketa azkarra, irudiz eta soinuz hornitua, hipertestuala… baina, era berean, horrek esan nahi du IKTen merkatuaren agindupean ari garela lanean, eta azken tresna ikateroa ikasi behar dugula, gure ikasleak “atzeratuta” ez gelditzeko. Guk uste dugu irakurketa kontzentratua, ixiltasunean eta eduki testual finkoduna ondo datorrela, patxadaz irakurtzeko eta nork bere modura irakurtzeko, baina irakurketa digitalak ere gauza interesgarriak dituenez, egokiena dirudi irakurtzeko modu anitzak erabiltzea.\nHipertestualki irakurtzeak konplexutasun handia du, informazioa eraikitzeko modu asko dagoelako. Oso ohikoa izaten da jendea bidean galtzea eta irakurketa “inproduktiboa” gertatzea, hau da, oso-oso zatikatua. Agian ordubete pasa duzu interneten nabigatzen eta galdetzen badizute zer irakurri duzun, ez zara kapaz izaten. Aldi berean, “serendipitia” ere hor dago, hau da, informazio asko dago sekula bilatuko ez zenukeena baina topatzen baduzu asko interesatzen zaizuna. Interneten hemen eta han klikatuz irakurtzen dugunean, asko ikas dezakegu.\nBaina… (berriro!)… horren aurrean “clickbait” izeneko efektua sortu dute internetetik dirua atera nahi dutenek. “Clickbait” edo ziberamua da albiste bati oso izenburu deigarria jartzea, jendearen arreta erakarri eta klikatzeko, eta gero azkenean tontakeria hutsa da. Eurek dirua egiten dute publizitateagatik eta zuk denbora polita galdu duzu. Ziberjakin-minak akatu zuen katua!\nHipertestualtasunaren kontzeptua lantzeko modu bat izan daiteke, adibidez, interneteko nabigazio-historia galdetzea, kritikoki lantzeko. Hau da: interneten ordubetez aritu direlarik, egindako ibilbidea deskribatzea. Horrela ikus daiteke nola joan diren arreta batetik bestera eramaten. Hala ere, kontuz egin jarduera hau, datu pribatutasuna zainduz eta ikasleei utziz ze informazio ezabatu nahi duten beren historiatik. Normalean ez da oztoporik egongo baina, adibidez, eskolako ordenagailuetatik historia geuk ateraz gero, espiatuak sentituko dira. Hori zeuek dakizue nola egin, zuen ikasgela ezagutzen duzuelako; ohar hau soilik badazpada diogu.\nEsperientzia batzuk ere izan ditugu, Lehen eta Bigarren Hezkuntzako ikasleekin, bideojokoen narratibari lotua. Bideojoko xume bat sortu behar zuten, eta horretarako, lehenik oinarrizko istorioa asmatu behar zuten, eta gero hortik aurrera jokoaren pantailak, pertsonaiak eta gertaerak. Horrela, bide batez, bideojokoen gai interesgarria eztabaidatu ahal izan genuen. Bideojokoek elementu asko dituztenez (narratiba, pertsonaiak, estetika, programazio xumea…), ikasleek euren trebezietatik abiatuz egin zezaketen lan eta era berean, beste ikaskideekin batera eraiki behar zuten asmakizuna. Saio gutxi batzuk izan ziren eta ez genuen jolasa teknologikoki sortu, baina hipertestuen sorkuntzaren atala asko gustatu zitzaigun, asko disfrutatu genuen (oso sortzailea izan zen!) eta hobeto ulertu zuten zer ziren hipertestuak eta zer ondorio dituen bide bat hartzeak eta ez besteak.\nBeste lan posible bat da tresnak ematea, interneten informazio bila dabiltzanean, nabigatu duten orri bakoitzetik oharren bat hartzeko. Jakob Nielsen-en arabera (2008), erabiltzaileek orri bakoitzeko testuen % 20 ere ez dute irakurtzen. Edo CIBER-rek egindako lan batean (2008), ikusi dute erabiltzaileek testu asko gordetzen dituztela euren disko gogorrean nabigatzen ari direlarik, baina horietarik ez dagoela jakiterik zenbat irakurtzen duten (Millán, 2008tik hartua). CIBER erakundeak berak (Londoneko University College-koa) dio irakurle akademikoak sarean oso aldakorrak eta hegalariak direla, izan ere, eduki akademikoen bila dabiltzanean, orri gutxi batzuk baino ez dituzte begiratzen, horietariko askok ez dute ezta eduki erreala ere, eta orokorrean ez dira nahikoa gelditzen edukiak benetan irakurtzeko. Azkar klikatzen du jendeak, eta gazteek bereziki. Google (edo youtube) erabiltzen dute bilatzaile nagusi gisa, eta azkar-azkar doaz orri batetik bestera, testuak kopiatzen eta itsasten, baina ez irakurtzen, soilik gain-begiratzen. Txantxa bat egiten da horrekin: zerbait oso ondo ezkutatu nahi baduzu, gorde Google-ren bigarren orrialdean!\nOrduan, kopiaitsatsi erako lanak saihestu behar dira eta laguntza tresnak sortu behar ditugu, ikasleei zibermunduan irakurtzen laguntzeko. Beharbada guk geuk ere beharko genituzke, ohitura hori oso kutsakorra delako.\nOrokorrean, IKTak arreta-lapurrak dira eta horregatik, informazioaren kudeaketatik arretaren kudeaketara pasa behar dugula diote hainbat ikertzailek. Eta hor, mobila ere sartzen da tarteko. Unibertsitateko klaseetan irakasle gehientsuenok ez dugu mobila debekatzen (nahiz eta ez dagoen ondo ikusita mobilean begiratzen ibiltzea), baina antsietatea sortzen zaie askori mobila begiratzeko modua aurkitzen ez badute (mahai azpian, irakaslea begira ez dagoenean…). Mobilak arretari lotutako problematika handia sortu du, eta hau ikastaro honetako gaia ez bada ere, eragin handia du irakurketan. Adibidez, liburu bat irakurtzen ari direlarik, pertsona askok mobilera begiratzeko ohitura dutenez, bat-batean mezu bat jaso badute (edo edozein aitzakia), orduan irakurketa alde batera uzten dute. Hau oso irakurle onekin ere gertatzen ari da. Horregatik, gai hau ere hor presente eduki behar dugu. Gaur egun, inoiz baino gehiago irakurtzen da, baina oso-oso azaleko irakurketak dira gehienak, nekatzen gaituzte eta kasu gehienetan jarduera interesgarriagoak egiteko denbora lapurtzen digute. Hala ere, irakurketa-mota hori ere erabil dezakegu adibidez bigarren edo atzerriko hizkuntza lantzeko, oso dinamikoak direlako.\nIkasleekin batera ohitura hauei buruz hausnartzea oso beharrezkoa da.\nGauza bat da IKTetan irakurtzen trebatzea, eta bestea da IKTak erabiltzea irakurmen-jarduerak sortzeko. Bigarren kasu honetan, ugariak dira proposamenak. Ikastaro honetan bertan, talde batean booktrailerrak aipatu dituzue. Batzuk oso onak dira, beti kontuz ikasleen irudiaren erabilerarekin, saihestu euren aurpegiak erabiltzea bideoak grabatzen dituztenean.\nGuk halako esperientzia bat gauzatu genuen Lehen Hezkuntzako 3. mailan duela 8 bat urte. Gelan zailtasunak zituzten haurrek euskaraz mintzatzeko, eta orduan bururatu zitzaigun gustuko zuten liburu baten booktrailerra grabatzea, euskaraz. Bideo laburtxoak ziren, bi minutu ingurukoak, eta liburu-markatzaile batzuk egin genituen, bideoak egindakoan oparitzeko (jarduera boluntarioa zen). Partehartze ona izan zuen, oso ondo prestatu zuten nola azaldu euskaraz eta asko gustatu zitzaien. Orduan ez genuen gaur egungo kontzientziarik haurren irudiekiko eta euren aurpegiarekin egin zuten; gaur egun hori ez genuke egin beharko, zorionez gauza hauen inguruan hausnarketa lasaia egin dugu eta astakeria da haurrak interneten horrela azaltzea. Juxtu kontrakoa irakatsi behar diegu: euren irudia ez erakusteko, ezinbestekoa ez bada behintzat. Leer.es webgunean lehiaketa moduko bat egiten dute booktrailerrekin, begira esteka honetan zer sortu duten aurten:\nEdo scratch informatika tresnarekin ere hauxe egin dute:\nNormalean, gomendioa da irakurmena, idazmena eta irudigintza bateratzea IKTen erabilerarekin. Tresna ugari dago horretarako, horregatik irizpide hauek dira IKT tresna hautatzeko inportanteak iruditzen zaizkigunak:\nEz eskatu haurrei IKT tresnetan kontuak sortzeko. Kasu gehienetan legearen kontra doa (16 edo 18 urte behar izaten dira hainbat lekutan kontua sortzeko). Erabili zure eskolak dituen tresnak (eskola izan dadila haurren datu pribatuak babesten dituena) edo bestela, konturik behar ez dituzten tresnak erabili.\nOrokorrean, ez dago zertan internetera igo haurren ekoizpenak. Nahikoa da klasean ikustea. Haurrei erakutsi behar diegu ziberexhibizionismoa ez dela ona, horregatik guk geuk ez genuke egin behar, are gutxiago haurren ekoizpenekin.\nBatzuetan ona da gauzak internetera igotzea, adibidez beste eskola batzuetako ikasleekin trukeak egiteko, familiak ikusteko, ikasturte edo belaunaldi desberdinen lanak erakusteko… Kasu horretan, esan bezala, saihestu ikasleen irudiak erakustea. Animazioak erabili (adibidez powtoon), posterrak (adibidez glogster edo canva), mozorroak, edo liburuak erakutsi baina ez aurpegiak…\nEz erabili teknologia ez badu ekarpen pedagogiko handirik ematen. Teknologiak liluratzen gaitu, baina askotan, IKTak erabiltzen dira betiko galdera-erantzun erako jarduerak asmatzeko, edo oinarri konduktista duten jarduerak egiteko… Gu oso ikateroak gara, baina ez ditugu erabiltzen beharrezkoak ez badira. Askotan, kartulina eta plastikarako materialak erabiliz gozamendu handiagoa konpartitu dugu ordenagailu aurrean lan eginda baino, eta sorkuntza-lanak egiteak asko lagundu digu kolektiboki eraikitzen.\nDebekatuta dago copyright duten liburuak interneten jartzea. Ez eskaneatu liburuak, ez badira creative commons, copyleft edo domeinu publikokoak. Espresuki adierazten ez denean, copyright-a dute.\nHainbatetan ebook-ak aipatzen dira. Azken ikerketen arabera, behera jo du ebook tresnen erabilera. Ez da iristen % 30era ebook euskarri bat erabiliz irakurtzen duten irakurleen kopurua. Jendeak papera maite du, eta IKTek aukera ona eskaintzen badigute ere, gehienbat artikuluak irakurtzeko erabiltzen ditugu baina ez liburu osoak. Badirudi liburu bat irakurtzeko gozamenduan zeresana duela orriak pasatzeak, usaintzeak, liburuaren bolumena sentitzeak… Gainera, ugaritzen hasi dira bigarren eskuko liburu-dendak, eta horri esker merkeago lor daitezke. Ez dago argi ikusmena zaintzeko zer den hobe, badirudi mobilekin bai, ikusmena kaltetzen dela, batez ere egun osoan zehar mobilera begira aritzen bagara (bista azkar egokitzea eskatzen du, ezohikoa den letra-tamaina batera, eta horrek antza denez asko nekatzen ditu begiak); ordenagailuko argia ere, egokia izan behar da, ondo doitua, eta ez oso iluminatua. Gainerakoan, badirudi liburuek oraindik bizitza luzea izango dutela!\nAprender con alegria! (Évora, Portugal, 2019/04/25)\nChartier, Roger (2008). Aprender a leer, leer para aprender. J.A. Millán (coord.), La lectura en España. Informe 2008. Leer para aprender (pp. 23-38). Madrid: Fundación Germán Sánchez Ruipérez https://fundaciongsr.com/wp-content/uploads/2016/03/La-lectura_Informe-2008.pdf\nCIBER (University College, Londres) (2008). Information Behaviour of the Researcher of the Future [on line], 9-10. http://www.bl.uk/news/pdf/googlegen.pdf\nMillán, José Antonio (2008). Los modos de la lectura digital. J.A. Millán (coord.), La lectura en España. Informe 2008. Leer para aprender (pp. 299-312). Madrid: Fundación Germán Sánchez Ruipérez https://fundaciongsr.com/wp-content/uploads/2016/03/La-lectura_Informe-2008.pdf\nNielsen, Jakob (2008ko maiatzak 8). How Little Do Users Read?. Useit [on line] http://www.useit.com/alertbox/percent-text-read.html\nurria 13th, 2019 | Etiketak:arreta, hizkuntza eta IKTak, IKTak, irakurmena, prest_gara, ulermenezko irakurmena | Atala: Hezkuntza eta IKTak, Hizkuntza eta Teknologia, Irakurmena


2019ko azaroaren 17a, igandea | Ordua Euskal Herrian 23:08:27\nLiskarrak Seuleko kaleetan (Arg.: Reuters)\nHego Koreako multinazionalak presionatu izana leporatu diote Park Geun-hyeri, bere gertuko enpresari baten konpainietan diru kopuru handia sar zezaten. Eskandaluak Hego Koreako enpresa talde nagusia zipriztindu du: Samsung. Enpresaren oinordekoa atxilotu dute, eroskeria eta diru publikoaren erabilera bidegabea leporatuta.\nAuzitegiaren erabakiak askotariko erantzunak eragin ditu. Presidentearen aurkakoek pozez hartu dute berria, baina haren aldekoak kalera atera dira, kargugabetzearen aurka protesta egitera. Poliziaren eta manifestarien artean liskar gogorrak egon dira eta bi pertsona hil egin dira.\nPark 2012an heldu zen presidentziara, programa kontserbadore batekin eta Ipar Korearen aurka gogor aritzeko promesarekin. Hego Koreako lehen emakume presidentea izan zen. Oso emaitza onak izan zituen hautestontzietan, baina haren ospe onak behera egin zuen eta iazko azaroan ehunka pertsonak kargugabetzea eskatu zuten. Azkenean, Asanblada Nazionalak kargutik kentzeko proposamena egin zuen eta tribunalek onartu dute. Gaitasungabetzeak immunitatea kenduko dio eta, ondorioz, epaitu ahal izango dute.\nHurrengo presidenteak arazo geopolitikoei aurre egin beharko die\nKargugabetzearen berrespena eta hauteskundeen deialdia garai nahasietan heldu dira. AEBak eta Hego Korea misilen aurkako sistema bat hedatzen hasi dira (THAAD izenekoa) Ipar Koreari aurre egiteko, eta erabakiak Txinaren haserrea eragin du. Aldi berean, Ipar Koreak bere armamentu programarekin jarraitzen du eta aste honetan lau misil jaurti ditu Japoniako itsasora. Hauteskundeak irabazten dituen alderdiak egoera hori kudeatu beharko du.\nOraindik ez da zehaztu hauteskundeen data, baina datozen hilabeteetan izango dira eta oposizioaren alderdi nagusia, Koreako Alderdi Demokratikoa, da gogokoena herritarren artean.\nKanal hauetan artxibatua: Hego Korea | Ustelkeria | Ipar Korea | Txina\nHego Korea kanaletik interesatuko zaizu...


Datorren astelehenean hasiko dira Ilunpe pilota elkartearen entrenamenduak - Ilunpe Pilota Elkartea - Uztarria (Azpeitia)\nDatorren astelehenean hasiko dira Ilunpe pilota elkartearen entrenamenduak\n2018ko ira. 12a, 09:41\nPilotan aritzeko ezinbestekoa izango da aurrez izena ematea. Astelehenean irekiko da horretarako epea. Tramitazio guztia Luba aholkularitza bulegoaren bitartez egin beharko da, han bakarrik izango baitira eskuragarri izen-emate orriak. Urtero bezala, entrenamenduak pilotarien adinaren arabera egongo dira banatuta.\nIkasturte berriarekin batera, Ilunpe Pilota Elkarteak gogotsu ekingo dio 2018-2019 denboraldiari. Datorren astelehenean, irailak 17, hasiko dira lehenengo entrenamenduak. Urtero bezala, entrenamenduak pilotarien adinaren arabera banatuta egongo dira, eta honako hauek izango dira egutegiak:\nAurre-benjaminak (2011n edo ondoren jaiotakoak): Frontoi Txikian, 10:00etatik aurrera, irailak 22an (zapatua).\nBenjaminak (2009 edo 2010an jaiotakoak): Frontoi Txikian, 18:00etatik aurrera, irailak 19 eta 20an (asteazkena eta osteguna hurrenez hurren).\nAlebinak (2007 edo 2008an jaiotakoak): Frontoi Txikian, 18:00etatik aurrera, irailak 17 eta 19an (astelehena eta asteazkena hurrenez hurren).\nInfantilak (2005 edo 2006an jaiotakoak): Izarraitz pilotalekuan, 19:00etatik aurrera, irailak 17an (astelehena).\nKadeteak eta jubenilak: Frontoi Txikian, 18:30etik aurrera, irailak 18an (asteartea).\nNagusiak irailak 18an hasiko dituzte beraien entrenamentuak.\nIlunpe pilota elkarteak gogoratu du pilotan aritu ahal izateko pilotariek klubean izena eman beharko dutela aurrez. Izen-ematea irailaren 17tik urriak 5era egongo da irekita, eta tramitazio guztia Luba aholkularitza bulegoaren bitartez egin ahalko da soilik. Bertan egongo dira eskuragarri izen-emate orriak, eta horiek bete ondoren Luban utzi beharko dira.\nIrailean, 8:00-14:00, astelehenetik ostiralera.\nUrrian, astelehenetik ostegunera 8:00-15:00 eta 15:30-19:30; ostiraletan 8:00-15:00.\nPatxi Azkargortaren omenezko txapelketa\nPatxi Azkargortaren omenezko txapelketaren data gertu dago. Sariketa hori modu egokian antolatzeko, Ilunpek dagoeneko ireki du bertan parte hartzeko izen-ematea. Azkargortaren omenezko txapelketan parte hartu nahi dutenek urriaren 5a baino lehen eman beharko dute izena.\nAurtengo denboraldia ere arrakastatsua izango denaren itxaropenarekin, frontoira gerturatu eta pilotaz gozatzeko deia luzatu nahi du Ilunpek.


AHTaren lanek Aramaion eragindako kalte eta arazo "larriak" salatu ditu EH Bilduk - Aramaio - Goiena.eus\nEneko Azurmendi 2018-01-18 16:02\nAHTaren lanek "kalte eta arazo larriak" eragin dituzte Aramaion, koalizio abertzalearen arabera. Argazkia: EH Bildu.\nAbiadura Handiko Trena eraikitzeko lanen "utzikeriak" Aramaion sortutako arazoak gaitzetsi ditu koalizio abertzaleak. Hori dela eta, Lierni Altuna Aramaioko alkatearen eta ADIFeko arduradunen agerraldiak eskatu ditu EH Bilduk Arabako Batzar Nagusietan. Altuna bihar –egubakoitza– 09:00etan da joatekoa Bide Azpiegitura eta Mugikortasunaren batzordera. ADIFek, berriz, ez du erantzunik eman.\nEH Bilduk AHTaren lanek Aramaion eragindako kalteak eta arazo "larriak" salatu ditu. "Zerrenda luzea da; izan ere, 2008a ezkero lur-jausiak gertatu dira, irteera gabe utzi dituzte hainbat lursail, desjabetzeak eguneratu gabe daude eta bertako herritarrek gehiago ordaindu behar dute zergetan eta hainbat bide eta errepide guztiz suntsituta daude. 2010ean lur-jausi oso larri baten ostean, errepide nagusia itxita egon zen 18 hilabetez eta bigarren mailako beste errepide eta landa bideak erabili ziren Arrasaterako bidean. Bide hauek guztiak erabat suntsituta daude gaur egun, eta, konpontzeko konpromisoa hartu zuten arren, ez da ezer egin azken urteotan", adierazi du koalizio abertzaleak prentsa-ohar batean.\nEH Bilduk eskatuta, Lierni Altuna alkateak Arabako Batzar Nagusietako Bide Azpiegitura eta Mugikortasunaren batzordean agerraldia egingo du bihar, egubakoitza, 09:00etan. "Bizi izan dugunaren eta egungo egoeraren berri ematera noa", azaldu du. ADIFeko arduradunei ere egin die eskaera EH Bilduk, baina hauek ez dute erantzunik eman.


Tatoeba.org auzolanean sorturiko doaneko datubase erraldoia da. Milaka esaldiekin datubase handi bat egitea da helburua, hizkuntza ikasleei laguntzeko xedearekin. Webguenearen izena japonieratik hartuta dago,"tatoeba" (例えば　tatoeba), eta horren itzulpena "adibidez"-edo izan liteke.\nTatoeba.org auzolanean sorturiko doaneko datubase erraldoia da. Milaka esaldiekin datubase handi bat egitea da helburua, hizkuntza ikasleei laguntzeko xedearekin. Webguenearen izena japonieratik hartuta dago,"tatoeba" (例えば　tatoeba), eta horren itzulpena "adibidez"-edo izan liteke. Hiztegiek hitzen ordainak ematen badituzte, Tatoeba proiektuak esaldien ordainak emateko sortu zen, esaldi osoen itzulpenak. Esaldiak, jakina, modu askotan itzul daitezke eta Tatoeba proiektuaren asmoa itzulpen posible horien bilduma handia egitea da. Bestalde, emandako itzulpen batzuk desegokiak izan daitezke. Proiektuak aukera ematen die erabiltzaileei elkarri iradokizunak eta iruzkinak egiteko, guztien artean bilduma ahalik eta handien eta ahalik eta fidagarrien lortzeko helburuarekin beti ere. (eu)\nInterfazea 20 hizkuntzatan eta 172 hizkuntzetako adibideak\nAuzolanean eraikitako esaldi osoen hiztegi modukoa\nTatoeba.org auzolanean sorturiko doaneko datubase erraldoia da. Milaka esaldiekin datubase handi bat egitea da helburua, hizkuntza ikasleei laguntzeko xedearekin. Webguenearen izena japonieratik hartuta dago,"tatoeba" (例えば　tatoeba), eta horren itzulpena "adibidez"-edo izan liteke. (eu)


Marimaistra\t2014-11-08 23:30\nIdurre\t2014-11-06 17:07\nGif formatuko argazki estatikoen barruan mugimendu infinitua izaten dute Cinemagraph-ek eta helburua nagusia, ikuslearen harridura lortzea da. Izan ere, argazki fijo eta animazioaren arteko nahasketa horrek, sentsazio paregabeak sortzen ditu. Edonork egiteko moduko teknika da, sinplea eta azkarra. Bideotik abiatuta sortzen den argazkiak dira, beraz, lehenbiziko pausua ideia bat izan eta berau bideoan grabatzea izango […]\nJoseba Egaña\t2014-11-06 10:04\nAzaroko hiu egunetan 100 mm pilatu da dagoeneko. Urria osoan 50 mm-ra ere ez gara iritsi eta azaroko hiru egunetan 100 mm. Ederra diferentzia. Egia esan, egoera goitik behera aldatu da aste honetan zehar. Atlantikoko fronteek aurkitu dute gurera iristeko bidea eta horrelaxe jarraituko dugu hurrengo egunetan ere. Ez du horrenbeste euri egingo, baina fronteak [...]\nJoseba Egaña\t2014-10-30 14:30\nUrria bukatzear dagoen honetan esan beharra dago oso hilabete beroa izan dela eta baita ere lehorra. Ia hilabete osoan udako eguraldia izan dugu, baina ematen du udalditxo honek bukaera izango duela igandetik aurrera. Oraindik gaur eta bihar giro bikaina izango da, tenperatura ia 30 ºC-ra iritsiz eta eguzkia nagusituz. Larunbata ere antzera baina aldaketa txiki [...]\nkontadaitezkeenak\t2014-10-29 11:51\nBederatzi urte nituela, Urkiolako udalekuetara eraman ninduten. Nik ez nuen joan nahi, baina beti familia giroan eta etxekoez inguratuta egoteak semearenganako gehiegizko babesa ekar zezakeela esan zioten nire amari. Alferrikakoak izan ziren hilabetetan egindako negarrak. Eta ez hain txarrak Urkiolan pasatako bi asteak. Hala ere, bada amorruz gogoratzen dudan zerbait: Egarria. “Laguntzaileak” ez zidan urik […]\nBederatzi urte nituela, Urkiolako udalekuetara eraman ninduten. Nik ez nuen joan nahi, baina beti familia giroan eta etxekoez inguratuta egoteak semearenganako gehiegizko babesa ekar zezakeela esan zioten nire amari. Alferrikakoak izan ziren hilabetetan egindako negarrak. Eta ez hain txarrak Urkiolan pasatako bi asteak. Hala ere, bada amorruz gogoratzen dudan zerbait: Egarria. “Laguntzaileak” ez zidan urik [...]\n2015.urterako Gipuzkoako tokiko jaiegunen egutegia\nUnanue Aholkulariak\t2014-10-24 22:00\nUrriaren 21 ean argitaratu da GAOean 2015. urterako Gipuzkoako lurraldeko tokiko jaiegunen egutegia.\nEuskal Autonomi Erkidegoko egun baliogabeak: urtarrilaren 1 eta 6a, martxoaren 19a, apirilaren 2, 3 eta 6a, maiatzaren 1a, uztailaren 25a, abuztuaren 15a, urriaren 12a, abenduaren 8 eta 25a.\nGipuzkoako egun baliogabeak: uztailaren 31a, Loiolako San inazio eguna.\nZumaiako egun baliogabeak: ekainaren 29a, San Pedro eguna.\nAzkoitiako egun baliogabeak: azaroaren 30a, San Andres eguna.\n2014 denboraldi amaierako afaria TALAI-PEn\nzumaiako-zikloturista-elkartea\t2014-10-23 20:43\nZumaiako zikloturista elkarteak urteroko denboraldi amaierako afaria antolatu du. Afaria TALAI-PE jatetxean izango da, larunbata, urriaren 25an 21:00 etan. Zikloturista guztiei afarira joateko gonbidapena egiten zaie. Afarira joateko Euskadiko Kutxako 3035 0037 49 0370022208 kontu zenbakian 40€ sartu behar dira izen-abizenak emanez. Izena emateko azkeneko eguna urriak 24-a izango da (ostirala). Afaria bertan ere eskuz […]\nZumaiako zikloturista elkarteak urteroko denboraldi amaierako afaria antolatu du. Afaria TALAI-PE jatetxean izango da, larunbata, urriaren 25an 21:00 etan. Zikloturista guztiei afarira joateko gonbidapena egiten zaie. Afarira joateko Euskadiko Kutxako 3035 0037 49 0370022208 kontu zenbakian 40€ sartu behar dira izen-abizenak emanez. Izena emateko azkeneko eguna urriak 24-a izango da (ostirala). Afaria bertan ere eskuz [...]\nJoseba Egaña\t2014-10-23 10:35\nGainera ematen du urria horrelaxe bukatuko dela, aldaketa handirik gabe, tenperatura suabe-suabeekin eta euria ere ez da ia ezertxo ere espero. Egia esan, urria osoa kontuan hartzen badugu ohikoarekiko konparatuz beroa eta lehorra irtengo da dudarik gabe. Asteburu honetan ere egoera antiziklonikoaren menpe egongo gara eta tenperatura altuekin gauden garairako, ez aurreko asteburukoak bezela, baina [...]\nJoseba Egaña\t2014-10-16 16:10\nBai, udako eguraldia dator astebururako. Gainera, itsasoko tenperatura ere oraindik nahiko altu dagoenez (19 ºC inguru) hondartzan bainu bat hartzeko ederra egongo da. Depresio sakon bat dago Atlantikoan eta horrek hego haizea eragiten du, gainera momentu batzutan indarrez, eta horrek hegoaldetik aire masa bero bat ekarriko digu astebururako eta eguzkia eta hego haizearen laguntzarekin 30 [...]\nMarimaistra\t2014-10-13 09:00\nNerea Mendiola oñatiarrak irabazi du Goienaren X. udako argazkien lehiaketa. Iazko udan San Frantziskon harrapatu zuen une berezia izan da goi mailako kamera digital bat jasotzeko balio izan dion irudia. Bergarako KB Photoestudio dendaren eskutik jaso du saria, Canon EOS … Jarraitu irakurtzen →\n‹‹ Aurrekoak 1 2 3 4 ... 133 134 135 136 137 138 139 140 ... 167 168 169 170 Hurrengoak ››


POTTO: Bilboko Hika Ateneo gunean izandako “Bertso-saio Feminista” - Arrosa\nGaur ere POTTO egin dugu Bilbo Hiria irratian. Abenduaren 26an, Bilboko Hika Ateneo gunean izandako “Bertso-saio Feminista” izan dugu gozagai; bertan kantuan izan ziren Maialen Lujanbio eta Miren Artetxe. Bertsoa nahikoa ez eta… Prosarik ere izan dugu, izan ere, Jon Agirresarobek 2020. urtearen analisia egin digu eta Miren Artetxerekin ere ibili gara berba librean\nThe post POTTO: Bilboko Hika Ateneo gunean izandako “Bertso-saio Feminista” first appeared on Bilbo Hiria irratia.\nPosted in Nabarmenduak, PottoTagged #bertsoa #Erlantz Ibargurengoitia #maialen lujanbio\nPOTTO: Lekeitioko saioan, Jone Uria garaile!!!\nPOTTO: Baionatik Bilbora…\nPOTTO: Bizkaiko Taldekako bertsolari txapelketaren azken kanporaketa


mintzanet | Gamintza\nEtiketaren artxiboa: mintzanet\nEuskara praktikatzeko ekimenak martxan!\nAsteazken honetan Berbalagun eta Mintzanet egitasmoen aurkezpena egin dute Durangon. Euskara praktikatu gura dutenek eta bide horretan laguntzaile izan gura dutenek osatutako ekimenak dira biak. Berbalagunen hitzordua -normalean astean behinekoa- bertatik bertara egiten da, eta Mintzaneten, on-line egiten da solasaldia. Bideo honetan partaideek eurek azaltzen dute zer den Mintzanet:\nBerbalagunen izena emateko 639 400 786 telefonora deitu dezakezue, edo durangaldea@aek.org helbidera idatzi. Mintzaneten parte hartzeko, berriz, mintzanet.net atarian eman dezakezue izena.\nUdalean ere badugu euskara praktikatzeko Kafelagun egitasmoa. Oraingoz, taldetxo bat batzen gara ateazkenero kafea hartu eta euskaraz berba egiteko. Badakizue, interesa edukiz gero, idatzi egidauze trebatzailea@durango.eus helbidera, eta antolatuko ditugu talde gehiago!\nKategoria Euskararen normalizazioa, etiketak berbalagun, euskara, kafelagun, mintzanet, praktikatu, 28 urria, 2016 egilea Durangoko Udaleko Euskara Zerbitzua.


Bertsolaritza eta zientzia batuko dituzte ekitaldi berean - zarauzkohitza.eus\nZarauzko Hitza\t2018-05-14 17:33 gizartea\nBertsozientzia egitasmoa antolatu dute estreinakoz Gipuzkoan, eta lehenbiziko saioa asteartean eskainiko dute Zarautzen. Antoniano aretoan izango da, 19:30ean.\nZarautzOneko kide Jose Mari Larramendi, Kultura zinegotzi Nekane Iribar, Felix Zubia medikua eta bertsolaria, eta ‘Bertsozientzia’ ekitaldiaren sortzaile Xabier Artaetxebarria. (Aritz Mutiozabal) | Ikusi handiago | Argazki originala\n2017ko irailean Ana Arrietak Donostiako EHUko Kimika Fakultatean hartu zituen ZarautzOn elkarteko kide Jose Mari Larramendi eta Juan Mari Iraola. «Bizkaian bertsoa eta zientzia batzen zituen hainbat saio arrakastatsu egin zituztela jakin genuen, eta Gipuzkoan hasteko bidelagun bila zebiltzala», azaldu du Larramendik. ZarautzOneko kideek atxikimendua eman zioten egitasmoari, eta bere herri batzuetako elkarteekin elkarlanean, Bertsozientzia. Jakinduriek Mundue Erreko Dau egitasmoa antolatu dute estreinako aldiz Gipuzkoan.\nBizkaian hiru urtez –2015ean eta 2016an, saio bana Bilbon, eta iaz lau saio Bizkaiko lau herritan– antolatu eta gero, aurten Gipuzkoako hiru herritara eramango dute esperientzia. Lehenbiziko saioa asteartean (hilak 15) izango da, Zarauzko Antoniano aretoan, 19:30ean hasita; ostegunean Bergaran, eta Ordizian hilaren 15ean. Saio bakoitzean bi bertsolarik eta hiru zientzialarik hartuko dute parte, eta Zarautzen ondorengoek hartuko dute parte: Maialen Lujanbio eta Aitor Sarriegi bertsolariak, batetik, eta Felix Zubia, Ainara Sangroniz eta Josu Lopez Gazpio zientzialariak, bestetik. Anjel Alkainek aurkeztuko du saioa, eta doan izango da sarrera.\nFelix Zubia bertsolari eta mediku zarauztarrak aurretik ere parte hartu izan du Bertsozientziako saioetan, eta «izan naizen bi alditan oso ongi pasatu dut». Aurten estreinakoz Gipuzkoan egitea eta lehen saioa Zarautzen izatea «ohore handia» dela gaineratu du.\nDibulgazio moduan hiru hitzaldi labur eskainiko dituzte ekitaldian, 10 minutukoak gutxi gorabehera, modu ulerterraz batean. Hitzaldi eta hitzaldi artean, bertsoak abestuko dituzte, eta amaieran bertso saio bat egingo dute. «Niri uzten badidate, bi gauzak egingo ditut», aurreratu du Zubiak. «Esperientzia oso polita da, baita zientzialariontzat ere. Gure lanetako batek izan behar du jendeari kultura zientifikoaren eta gauzen berri ematea».\nXabier Artaetxeberria da egitasmoaren sortzailea, eta bere esanetan, «umoreak ere garrantzia dauka saioan. Helburua da ongi pasatzea, zientziaren eta bertsoaren aitzakiarekin. Hausnartzeko ere aukera izango da, baina umorea oso presente egongo da». Duela 5 urte sortu zitzaion bertsoa eta zientzia uztartzearen ideia, Naukas zientzia dibulgaziorako ekitaldiaren eta bertsolaritzaren arrakasta kontuan izanda. EHUko Kultura Zientifikoaren Katedraren laguntzarekin jarri zuten abian Bizkaian, eta, aurten, DIPC Donostia International Physics Centerren laguntza ere izan dute Gipuzkoan antolatzeko.\n«Pozik eta harro» agertu dira ZarautzOneko kideak egitasmoarekin: batetik, Gipuzkoako lehen emanaldia Zarautzen izango delako, eta bestetik, zientzia, bertsolaritza eta euskara uztartzen jakin izan duen egitasmo bat delako Bertsozientzia.\nKultura zinegotzi Nekane Iribarrek zoriondu egin ditu ZarautzOn elkarteko kideak, urte hauetan egiten ari diren lanagatik, eta ekitaldira gonbidatu ditu herritarrak.\nAntoniano aretoa | Zarautz


Albisteak - Page 3 of 5 - Noainko Udala\nDeialdia, udaltzainaren 2 lanpostu oposizio bidez betetzeko Noain Elortzibarko Udalerako\nAlkatetzaren 2017ko azaroaren 20ko Ebazpenaren bidez onetsi ziren Noain Elortzibarko udaltzainaren 2 lanpostu oposizio bidez betetzeko deialdiaren oinarriak.\nAipatutako deialdia 2017ko abenduaren 11n argitaratu zen Nafarroako Aldizkari Ofizialean, 235. zenbakian\nOinarriak zuzentzea udaltzainaren deialdian Nafarroako Aldizkari Ofizialean 2017ko abenduaren 19an, 241. zenbakian\nEskabideak eta agiriak aurkezteko epea hogeita hamar egun naturalekoa izanen da, Nafarroako Aldizkari Ofizialean argitaratu eta biharamunetik hasita, hots, 2018ko urtarrilaren 10a arte, ASTEAZKENA.\nAlkatetzaren ebazpenaren bidez onartutako deialdiaren , udaltzain izateko bi lanpostu oposizio bidez betetzeko. Izangai onartuen eta baztertuen behin-behineko zerrenda, 2018ko otsailaren 13ko Nafarroako Aldizkari Ofizialean, 31. zenbakian argitaraturik.\nOnartu eta baztertuen behin-betiko zerrenda 2018ko apirilaren 17an Nafarroako Aldizkari Ofizialean, 73. zenbakian argitaraturik\nProba teorikoaren behin-behineko emaitzak. Pliken irekiera.\nDeialdiaren 1. proba gainditu dutenen eta kanpoan gelditu direnen behin-betiko zerrenda.\nDeialdiaren 2.proba gainditu dutenen behin-behineko zerrenda\nDeialdiaren 2. proba gainditu dutenen behin-betiko zerrenda eta proba psikoteknikoen lehenengo zatiaren proba egiteko lekua, data eta ordua.\nDeialdiaren 3. proban lortutako behin-behineko puntuazioa.\nNoain Elortzibarko udaltzain izateko bi lanpostu oposizio bidez betetzeko deialdian oinarrizko formazio ikastaroa egiteko behin-behineko onartutako izangaiak.\nCorrección de error material en lista de aspirantes\nNoain Elortzibarko udaltzain izateko bi lanpostu oposizio bidez betetzeko deialdiaren behin-betiko emaitzak\nLista de aspirantes admitidos provisionalmente al Curso de Formación Básica de la convocatoria para la provisión, mediante oposición, de 2 plazas de Policía Municipal al servicio del Ayuntamiento de Noáin (Valle de Elorz)\n5 apirila, 2019 in Deialdiak\nHIRI-KANPALDIAK NOAINEN – 2019KO ASTE SANTUA\nAPIRILAREN 23TIK 26RA\nGAIA: “Munduko mirariak”\nADINA: 3 eta 12 urte bitartekoentzat ( 2007tik – 2015era jaioak)\nKANPALDI OSORAKO TARIFA (4 EGUN):\nSeme-alaba bakarra: 40 €\nSeme-alaba 1 baino gehiago: 30 €\nINFORMAZIOA ETA IZEN-EMATEAK: apirilaren 4, 5, 8, 9 eta 10.\nTELEFONOZ: 649909519 goizeko 10:00etatik 13:00etara .\nWEB ORRIAREN BITARTEZ: www.campamentosdenoain.wordpress.com\n30 plaza mugatuak. Plazak izen-ematearen hurrenkera jarraituz emango dira.\nPlazak betetzen badira, Mankomunitateko Udalerrietan erroldatutakoek lehentasuna izango dute.\n2019ko Aste Santuko Hiri Kanpaldiak\n3 apirila, 2019 in Albisteak\nTrakzio mekanikozko ibilgailuen gaineko 2019ko zerga\nBerri honen bidez, Noain Elortziberko bizilagunei Trakzio mekanikozko ibilgailuen gaineko 2019ko zerga borondatez ordaintzeko epea 2019ko apirilaren 15ean hasten dela eta maiztzaren 31n bukatzen dela, biak barne.\nHelbideratu gabeko ordainagiriak, komisiorik gabe ordaindu ahal izateko, Noaingo Nafarroako Rural Kutxako bulegoko lehiatilan ordaindu beharko dira, aipatutako epean eta honako ordutegian: astelehenetik ostiralera 08:15etik 10:00etara. gainontzeko ordutegietan eta, kostu finantzieroak sahiesteko, horretarako prestatu den Kutxazainaren bidez bideratu behar dira.\nHelbideratutako ordainagiriak, jabeek baimendutako banku kontuetan zordunduko dira borondatezko epea bukatzen den azken egunean, hots, 2019ko maiatzaren 31n.\nBehin epe hori bukatuta eta hilabete bateko epean, aipatutako zergari %5a gehituko zaio. Aldi hori bukatu ondoren Agentzia -Exekutibora bidaliko da kobratzeko,premiamendu-bidez eta lehenik abisatu gabe.\n1 apirila, 2019 in Albisteak\nElortzibar Kirol Zerbitzuak s.l. Enpresa Publikoak 2019ko udarako honako lanpostuak beteko ditu: garbiketa lanak, sarbideen kontrola, soroslea eta mantentze lanak\nElortzibar Kirol Zerbitzuak s.l. Enpresa Publikoak Curriculum Vitae-ak bilduko ditu 2019ko udako kanpainan honako lanpostuak betetzeko: garbiketa, sarbideen kontrola, soroslea, eta mantentze lanak.\nCurriculuma kiroldegian utzi dezakezu edo honako helbidera bidali bolsadetrabajo@polideportivonoain.es\nBeti ere, ez ahaztu zein lanpostu interesatzen zaizun azaltzea.\n20 martxoa, 2019 in Deialdiak\n8 martxoa, 2019 in Deialdiak\nEmakumearen Nazioarteko Eguna dela eta, konzentrazioa 2019ko martxoaren 8an.\nNoain Elortzibarko bizilagun guztiei jakinarazten zaie Emakumeen Nazioarteko Eguna dela eta, Udalak konzentrazioa egingo duela 2019ko MARTXOAREN 8an, OSTIRALA, goizeko 11:00etan, Noaingo Udaleko ate nagusian, Foruen Plaza 3.\n6 martxoa, 2019 in Albisteak\n2019ko martxoaren 11n konzentrazio isila 2004ko martxoaren 11ko atentatuen 15. urteurrena oroitzeko\nNoain Elortzibarko bizilagun guztiei jakinarazten zaie Barne Ministerioak eta Asociación Víctimas del Terrorismo Elkarteak deiturik, minutu 1eko konzentrazio isila egingo dela 2019ko MARTXOAREN 11n, ASTELEHENA, goizeko 11:00etan, Noain Elortzibarko Udaleko ate nagusian, Foru Plaza 3 Noain, indarkeria terroristaren biktimei oroipenean, 2004ko martxoaren 11ko atentatuen 15. urteurrena oroitzeko asmoz.\nHerritar guztiak gonbidatzen ditugu.\nLorezaintzako eta Agenda 21eko lanpostua aldi baterako kontratuarekin betetzeko izangaien zerrenda agortuta dagoela jakinarazten da\n2019ko otsailaren 25eko Noain Elortzibarko Udaleko Alkatetzaren Ebazpenaren bidez, aditzera ematen da 2015eko otsailaren 19ko 34. Nafarroako Aldizkari Ofizialean oinarri arautzaileen arabera 2015eko martxoaren 31n Alkatetzaren Ebazpenaren bidez onartutako zerrenda agortutzat ematen dela\n2019ko otsailaren 25 Alkatetzaren Ebazpena\n1 martxoa, 2019 in Deialdiak\nEmakumeen Nazioarteko Eguna, Martxoak 8, ospatzeko eta aldarrikatzeko, hainbat jarduera antolatu dira Noain Aldeko Gizarte Zerbitzuen Mankomunitatea osatzen duten herrietan.\nOrain, inoiz baino gehiago, bultzada feminista, atzerapausorik ez! da aurtengo kanpainaren goiburua. Berdintasunerantz luzea den bide honetan, norabide bakarra ikusten da, aurrera egiten jarraitu. Bizitzaren jasangarritasuna, bizitza guztiena, eta bizitzak berdintasunean bizi ahal izatea.\nEgun honen oroitzapena gizon eta emakumeen arteko berdintasunaren arloan lorturikoa ikustarazteko aukera paregabea da. Baita, oraindik geratzen diren erronkak eta berdintasunezko gizartearen aldeko lanaren garrantzia azpimarratzeko ere.\nNoain Aldeko Oinarrizko Gizarte Zerbitzutik parte hartzera gonbidatu nahi zaituztegu, baita jarduera zabaltzera, disfrutatzeko, konpartitzeko eta emakume eta gizonen artean berdintasun arloan lortutakoak ospatzeko, zein oraindik egiteke dagoena emakumeen aurkako diskriminaziorik gabeko udalerri libreak izaten sentsibilizatzeko.\n2019ko martxoaren 8ko goiburua\nElkarren arteko jardueren kartela\n22 otsaila, 2019 in Albisteak\n2019KO OTSAILAREN 28AN KAFE-HITZALDIA: GREBA FEMINISTA\nMartxoaren 8an, Emakumeen Nazioarteko Eguna dela eta, gizon eta emakumeen arteko aukeren eta eskubideen benetako berdintasunaren alde, eta emakumeen eskubideen atzerakada saihesteko, greba feminista egitea aurreikusita dago.\nDenon artean hausnartzeko asmoz, eta grebaren zergatiak eta arrazoiak denok ezagutu ahal izateko, Berdintasun Programatik ¿Por qué una huelga feminista para el 8 de marzo? Kafe- Hitzaldira etortzeko gonbidapena luzatu nahi dizuegu. Jarduera otsailaren 28an izango da, 17:30ean Lorenean, eta, bertan, M8 Plataformako kideak egongo dira.


Inflazioa negatiboan sartu da lehen aldiz | Consumer\nInflazioa negatiboan sartu da lehen aldiz\nKPI harmonizatuak% 0,1ean kokatzen du urteko tasa\nEspainiako Kontsumoko Prezioen Indize Harmonizatua (IPCA) zortzi hamarren jaitsi da martxoan, eta urte arteko tasa negatiboan sartu da lehen aldiz, % 0,1ean baitago, Estatistikako Institutu Nazionalak (INE) aurreratutako adierazlearen arabera.\n1997ko urtarrilean hasi zen adierazle horren serie historiko osoan ez zen inoiz datu negatiborik erregistratu. Gainera, urteko IPCAk izaten duen zortzigarren jaitsiera jarraitua da, eta 2008ko uztailetik jaisten da.\n%-0,1 horrek deflazioaren atarian jartzen du Espainia. Teknikoki, herrialde bat deflaziotzat jotzen da prezioek hazkunde negatiboen bi hiruhileko jarraian gutxienez erregistratzen dituztenean.\nPedro Solbes Ekonomia ministroak deflazioa “Espainiaren egoera oraindik ez dela” azpimarratu du. Solbesek esan duenez, “besterik gabe” datu negatiboa da, petrolioaren prezioak iazkoaren aldean izan duen bilakaera desberdina dela eta.\n1961etik, seriea hasten den urtetik, inoiz ez da izan prezioen hazkunde-tasa negatiborik.\nIPCAren urteko tasa ez da ia hamarren bat aldatzen KPI orokorraren arabera. Martxoko bilakaera apirilaren 15ean argitaratuko da. KPI orokorra % -0,1ean kokatuz gero, Espainiako urtetik urterako inflazioa ere negatiboan sartuko litzateke lehen aldiz, eta zortzigarren jaitsiera jarraitua izango luke. Zehazki, 1961etik, seriea hasten den urtetik, inoiz ez da izan prezioen hazkunde-tasa negatiborik.\nDuela urtebete, IPCAren urtetik urterako tasa %4,6koa zen. Martxoko datu aurreratua bat dator Gobernuaren aurreikuspenekin, zeren espero baitzuen inflazioak, 2008% 1,4 itxi ondoren, 2009an jaisten jarraitzea.\nEINek gogorarazi du aurreratutako adierazleak ematen duen informazioa gutxi gorabeherakoa dela soilik; beraz, ez du zertan bat etorri apirilaren 15ean ezagutzen den behin betiko datuekin.\nDeflazioak jarduera ekonomikoan dituen ondorioak “oso negatiboak eta zuzentzeko zailak dira”, diote Caixa Galiziak. Entitate horrek adierazi du deflazioa gertatzen dela ondasun eta zerbitzuen eskaintza eskaria baino handiagoa denean ekonomia batean.\n“Prezioak jaisteak enpresaren emaitzak okertzen ditu, eta horrek plantillaren eta ekipo-ondasunetako inbertsioaren murrizketa dakar. Horrek, aldi berean, eskaria gutxitzea dakar, eta horrek, berriz ere, enpresa-soberakina murriztea. Politika zuzentzailerik ezean, prezioak kontsumitzaileek eta enpresek pixkanaka beren eskari-maila berrezartzeko adina jaitsi direnean soilik ateratzen da gurpil zoro hori”, azaldu du Galiziako Kutxak.\nDeflazioak distortsio handiak eragiten ditu finantza-jardueran, zordunen interesen karga erreala handitzen baitu. “Interes-tasak ezin dira zerotik behera jaitsi, baina prezioak jaisten ari dira, eta horrek areagotu egiten du diruaren erosteko ahalmena. Pertsona batek 100 euro eskatzen baditu zero interesarekin eta prezioak %10 jaisten badira, termino errealetan zorra 110 euro bilakatuko da”, dio entitateak.\nDeflazioaren aurka borrokatzeko neurriek eskaria sustatzera bideratuta egon behar dute, desfasea eskaintzarekin betetzeko. “Ekonomialariek aukera onenari buruz duten adostasuna a posteriori baino gehiago (deflazioari aurrea hartzea) jardutea (deflazioari aurrea hartzea) azpimarratzera mugatzen da”, dio Caixa Galiziak.\ndeflazio negativo-eu precios-eu primera-eu tasa